**ЎЗБЕКИСТОН РЕСПУБЛИКАСИ ОЛИЙ ВА ЎРТА МАХСУС ТАЪЛИМ ВАЗИРЛИГИ ҲУЗУРИДАГИ ОЛИЙ ТАЪЛИМ ТИЗИМИ ПЕДАГОГ ВА РАҲБАРКАДРЛАРИНИ ҚАЙТА ТАЙЁРЛАШ ВА УЛАРНИНГ МАЛАКАСИНИ ОШИРИШНИ ТАШКИЛ ЭТИШ**

**БОШ ИЛМИЙ-МЕТОДИК МАРКАЗИ**

**ФАРҒОНА ДАВЛАТ УНИВЕРСИТЕТИ ҲУЗУРИДАГИПЕДАГОГ КАДРЛАРНИ ҚАЙТА ТАЙЁРЛАШ ВА УЛАРНИНГ МАЛАКАСИНИ ОШИРИШ МИНТАҚАВИЙ МАРКАЗИ**

|  |  |
| --- | --- |
|  | «Тасдиқлайман»  Минтақавий марказ директори \_\_\_\_\_\_\_\_\_\_\_\_ Ю.И.Аҳмадалиев  “\_\_\_” \_\_\_\_\_\_\_\_\_\_2016 йил |

**“ЭТИКА ВА ЭСТЕТИКА АСОСЛАРИ” МОДУЛИ БЎЙИЧА**

**ў қ у в –у с л у б и йм а ж м у а**

**Тузувчи: ф.ф.н., доцент И.М.Арзиматова**

**Фарғона – 2016**

**МУНДАРИЖА**

[ИШЧИ ДАСТУР 3](#_Toc442345652)

[МАЪРУЗАЛАР МАТНИ 12](#_Toc442345653)

[1-МАВЗУ: ЭТИКА ВА ЭСТЕТИКА ФАНИНИ ЎҚИТИШ МЕТОДИКАСИ 12](#_Toc442345654)

[“ЭТИКА ВА ЭСТЕТИКА ФАНИНИ ЎҚИТИШ МЕТОДИКАСИ”НИНГ ПРЕДМЕТИ 12](#_Toc442345655)

[ҲОЗИРГИ ДАВРДА ЭТИКА ВА ЭСТЕТИКА ФАНИНИ ЎҚИТИШ ШАРТ-ШАРОИТЛАРИ 13](#_Toc442345656)

[ДАРС ЎТИШ ШАКЛЛАРИ ҲАҚИДА УМУМНАЗАРИЙ ТАСАВВУР 15](#_Toc442345657)

[2-МАВЗУ: ЭТИКА ВА ЭСТЕТИКА ФАНИДАН ТАЪЛИМ БЕРИШНИНГ ДИДАКТИК ТАМОЙИЛЛАРИ 20](#_Toc442345658)

[“ДИДАКТИКА” ВА “ДИДАКТИК ТАЪМИНОТ” ТУШУНЧАЛАРИНИНГ МАЗМУН-МОҲИЯТИ 20](#_Toc442345659)

[ЭТИКА ВА ЭСТЕТИКА ФАНИНИНГ ДИДАКТИК ТАЪМИНОТИНИ ШАКЛЛАНТИРИШ УСУЛЛАРИ ВА ВОСИТАЛАРИ 26](#_Toc442345660)

[ЭТИКА ВА ЭСТЕТИКА ФАНЛАРИНИ ЎҚИТИШДА ДИДАКТИК ТАЪМИНОТ ВОСИТАЛАРИДАН ФОЙДАЛАНИШ - ИЖОБИЙ НАТИЖАНИ ТАЪМИНЛАШНИНГ БОШ АСОСИ 29](#_Toc442345661)

[3-МАВЗУ: ЭТИКА ВА ЭСТЕТИКА АСОСЛАРИ ФАНИНИ ЎҚИТИШДА ИЛҒОР ИНФОРМАЦИОН-ТЕХНОЛОГИЯЛАРНИ ҚЎЛЛАШ МЕТОДИКАСИ 34](#_Toc442345662)

[ЭТИКА ВА ЭСТЕТИКАНИ ЎҚИТИШДА КЎРГАЗМАЛИЛИКНИНГ ЎЗИГА ХОСЛИГИ 34](#_Toc442345663)

[КЎРГАЗМАЛИЛИК ШАКЛЛАРИ 35](#_Toc442345664)

[4-МАВЗУ: ПЕДАГОГНИНГ АХЛОҚИЙ-ЭСТЕТИК ҚИЁФАСИ. АХЛОҚИЙ ВА ЭСТЕТИК МАДАНИЯТ 42](#_Toc442345665)

[ПЕДАГОГНИНГ АХЛОҚИЙ-ЭСТЕТИК ҚИЁФАСИ ТУШУНЧАСИНИНГ МОҲИЯТ-МАЗМУНИ 42](#_Toc442345666)

[ЖАМИЯТДА АХЛОҚИЙ ВА ЭСТЕТИК МУҲИТ ЯРАТИШНИНГ ШАРТ-ШАРОИТЛАРИ 44](#_Toc442345667)

[АХЛОҚИЙ ВА ЭСТЕТИК МАДАНИЯТ ТУШУНЧАЛАРИ 46](#_Toc442345668)

[5-МАВЗУ: ЎҚУВ ЖАРАЁНИНИ МАҚСАДЛИ ТАШКИЛ ЭТИШДА ЭТИКА ВА ЭСТЕТИКА ФАНИ ЎҚИТУВЧИСИНИНГ НУТҚИ ВА НОТИҚЛИГИ 52](#_Toc442345669)

[ФАЛСАФА ЎҚИТУВЧИСИНИНГ СИФАТИ 52](#_Toc442345670)

[ПЕДАГОГИК МУЛОҚОТ МАДАНИЯТИ ВА УСЛУБИ 59](#_Toc442345671)

[МАЪРУЗА ЎҚИШ МЕТОДИКАСИ ВА НУТҚ МАДАНИЯТИ 60](#_Toc442345672)

[ГЛОССАРИЙ 63](#_Toc442345673)

# ИШЧИ ДАСТУР

**I. Модулнинг мақсади ва вазифалари**

**“Этика ва эстетика асослари” модулининг мақсади:** педагог кадрларнинг ўқув-тарбиявий жараёнларни юксак илмий-методик даражада таъминлашлари учун зарур бўладиган касбий билим, кўникма ва малакаларини мунтазам янгилаш, малака талаблари, ўқув режа ва дастурлари асосида уларнинг касбий компетентлиги ва педагогик маҳоратини доимий ривожланишини таъминлашдан иборат.

**“Этика ва эстетика асослари” модулининг вазифалари:**

- “Фалсафа(этика, эстетика, мантиқ)” йўналишида педагог кадрларнинг касбий билим, кўникма, малакаларини узлуксиз янгилаш ва ривожлантириш механизмларини яратиш;

- замонавий талабларга мос ҳолда олий таълимнинг сифатини таъминлаш учун зарур бўлган педагогларнинг касбий компетентлик даражасини ошириш;

- педагог кадрлар томонидан замонавий ахборот-коммуникация технологиялари ва хорижий тилларни самарали ўзлаштирилишини таъминлаш;

- махсус фанлар соҳасидаги ўқитишнинг инновацион технологиялари ва илғор хорижий тажрибаларни ўзлаштириш;

- «Фалсафа» (этика, эстетика, мантиқ) йўналишида қайта тайёрлаш ва малака ошириш жараёнларининг фан ва ишлаб чиқариш билан интеграциясини таъминлаш.

**Курс якунида тингловчиларнинг билим, кўникма ва малакалари ҳамда компетентлигига қўйиладиган талаблар:**

“Этика ва эстетика асослари”модули бўйича тингловчилар қуйидаги янги билим, кўникма, малака ҳамда компетенцияларга эга бўлишлари талаб этилади:

**Тингловчи:**

- этика ва эстетиканинг умумназарий масалалари ҳамда ахлоқий ва эстетик муносабатларни;

- этика ва эстетиканинг жамият маънавий ҳаётидаги аҳамияти, этика ва эстетиканинг маънавият тизимидаги ўрни ни ;

- этика ва эстетиканинг диалектик боғлиқлиги, ахлоқий ва эстетик тарбиянинг умумий қонуниятлари, ахлоқий ва эстетик билимнинг замонавий тарбиядаги ўрни, ғайриахлоқий ва ғайриэстетик ҳодисаларнинг шахс камолотига салбий таъсири, замонавий ахлоқшунослик ва эстетиканинг долзарб муаммолари, иллатларни юзага келтирувчи омиллар ҳақида назарий билимларни билиши керак.

**Модул бўйича соатлар тақсимоти:**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **№** | | **Модул мавзулари** | **Тингловчининг ўқув юкламаси, соат** | | | | | |
| **Ҳаммаси** | **Аудитория ўқув юкламаси** | | | | **Мустақил таълим** |
| **жами** | **жумладан** | | |
| **Назарий** | **Амалий машғулот** | **Кўчма машғулот** |
| 1. | Этика ва эстетика фанини ўқитиш методикаси. | | 2 | 2 | 2 |  |  |  |
| 2. | Этика ва эстетика фанидан таълим беришнинг дидактик тамойиллари. | | 2 | 2 | 2 |  |  |  |
| 3. | Этика ва эстетика фанини ўқитишда илғор педагогик технологиялар ва интерактив усуллар. | | 2 | 2 | 2 |  |  |  |
| 4. | Педагогнинг ахлоқий-эстетик қиёфаси. Ахлоқий ва эстетик маданият. | | 2 | 2 | 2 |  |  |  |
| 5. | Ўқувжараёнини мақсадли ташкил этишда этика ва эстетика фани ўқитувчисининг нутқи ва нотиқлиги. | | 2 | 2 | 2 |  |  |  |
| 6. | Этика эстетика фанини ўқитиш методикаси. | | 2 | 2 |  | 2 |  |  |
| 7. | Этика ва эстетика фанидан таълим беришнинг дидактик тамойиллари. | | 2 | 2 |  | 2 |  |  |
| 8. | XXI асрнинг глобал ахлоқий-эстетик муаммолари. | | 2 | 2 |  | 2 |  |  |
| 9. | Глобаллашув жараёнларида ахлоқий ва эстетик эҳтиёжнинг юзага келиш сабаблари. | | 2 | 2 |  | 2 |  |  |
| 10. | “Оммавий маданият”: таъсири, оқибатлари. Интернет этикаси ва эстетикаси. | | 2 | 2 |  | 2 |  |  |
| 11. | Инсоният тафаккур тарихида ахлоқий ва эстетик йўналишлар, таълимотлар. | | 2 | 2 |  | 2 |  |  |
| 12. | Ахлоқий ва эстетик муҳит – соғлом турмуш тарзининг асоси сифатида | | 2 | 2 |  | 2 |  |  |
| 13. | Касб этикасининг замонавий талаблари. Касбий одоб. | | 2 | 2 |  | 2 |  |  |
| 14. | Замонавий этикет мезонлари. | | 2 |  |  |  |  | 2 |
|  | **Жами:** | | 28 | 26 | 10 | 16 |  | 2 |

**НАЗАРИЙ МАШҒУЛОТЛАР МАЗМУНИ**

**1-мавзу: Этика ва эстетика фанини ўқитиш методикаси.(2 соат)**

**Режа:**

1. Этика ва эстетика фанини ўқитиш методикасининг предмети.

2. Ҳозирги даврда этика ва эстетикани ўқитиш шарт-шароитлари.

3. Дарс ўтиш шакллари ҳақида умумназарий тасаввур.

Этика ва эстетика фанини ўқитиш методикасининг предмети. Этика ва эстетика тушунчаларининг мазмун-моҳияти. Ҳозирги даврда этика ва эстетикани ўқитиш шарт-шароитлари. Дарс ўтиш шакллари ҳақида умумназарий тасаввур. Этика ва эстетика фанини ўрганишнинг жамият ва инсоният ҳаётидаги аҳамияти.

**2-мавзу:Этика ва эстетика фанидан таълим беришнинг дидактик тамойиллари. (2 соат)**

**Режа:**

1.”Дидактика” ва “дидактик таъминот” тушунчаларининг мазмун-моҳияти.

2. Этика ва эстетика фанининг дидактик таъминотини шакллантириш усуллари ва воситалари.

3. Этика ва эстетика фанларини ўқитишда дидактик таъминот воситаларидан фойдаланиш - ижобий натижани таъминлашнинг бош асоси.

Дидактика тушунчаси. Дидактик таъминот тушунчасининг моҳият-мазмуни. Этика ва эстетика фанининг дидактик таъминотини шакллантириш усуллари ва воситалари. Этика ва эстетика фанларини ўқитишда дидактик таъминот воситаларидан фойдаланиш - ижобий натижани таъминлашнинг бош асоси. Этика ва эстетика фанини ўқитишда дидактик таъминот воситаларидан фойдаланишнинг аҳамияти ва ўзига хос хусусиятлари.

**3-мавзу: Этика ва эстетика фанини ўқитишда илғор педагогик технологиялар ва интерактив усуллар. (2 соат)**

**Режа:**

1.Этика ва эстетика дарсларида инсерт, биргаликда илм олиш, суқротча баҳс усулларининг ўрни ва роли.

2.Дарсларни муаммоли ўтиш, инсерт, биргаликда илм олиш ва суқротча баҳс усулларини қўллашга бўлган асосий талаблар.

3.Фалсафий мавзуни ёритишда анъанавий ва ноанъанавий (ноактив ва интерактив) методларнинг ўрни.

 4.Этика ва эстетика фанини ўқитишда кўргазмалилик шакллари: Схема, диаграмма, цифралар, ҳужжатли ва бадиий фильмлар, бадиий адабиёт.

Этика ва эстетика дарсларида инсерт, биргаликда илм олиш, суқротча баҳс усуллари. Муаммоли ўтиш, инсерт, биргаликда илм олиш ва суқротча баҳс усуллари. Уларни қўллашга бўлган асосий талаблар. Фалсафий мавзуни ёритишда анъанавий ва ноанъанавий (ноактив ва интерактив) методлар, уларнинг ўрни. Кўргазмалилик шакллари: Схема, диаграмма, цифралар, ҳужжатли ва бадиий фильмлар, бадиий адабиёт.

**4-мавзу: Педагогнинг ахлоқий-эстетик қиёфаси. Ахлоқий ва эстетик маданият. (2 соат)**

**Режа:**

1. Педагогнинг ахлоқий-эстетик қиёфаси тушунчасининг моҳият-мазмуни.

2. Жамиятда ахлоқий ва эстетик муҳит яратишнинг шарт-шароитлари.

3. Ахлоқий ва эстетик маданият тушунчалари.

Педагогнинг ахлоқий-эстетик қиёфаси. Ахлоқий ва эстетик маданият. Ахлоқий ва эстетик муҳит тушунчаларининг моҳият-мазмуни. Уларнинг ўзаро уйғунлиги. Жамиятда ахлоқий ва эстетик муҳит яратишнинг шарт-шароитлари. Соғлом турмуш тарзини яратиш вазифалари. Ахлоқий ва эстетик муҳит – соғлом турмуш тарзининг асоси сифатида.

**5-мавзу: Ўқув жараёнини мақсадли ташкил этишда этика ва эстетика фани ўқитувчисининг нутқи ва нотиқлиги. (2 соат)**

**Режа:**

1.Ҳозирги даврда этика ва эстетика фанини ўқитиш шарт-шароитлари.

2.Дарс ўтиш шакллари ҳақида умумназарий тасаввур.

3.Баркамол авлодни тарбиялашда этика ва эстетика фани ўқитувчисининг ўрни.

Ҳозирги даврда этика ва эстетика фанини ўқитиш шарт-шароитлари. Дарс ўтиш шакллари ҳақида умумназарий тасаввур. Этика ва эстетика фани ўқитувчиси нутқи ва нотиқлиги. Баркамол авлодни тарбиялашда этика ва эстетика фани ўқитувчисининг ўрни. Этика ва эстетика фанини ўқитишнинг бугунги кундаги аҳамияти."Ўзиданда юксакроқ шогирдни тарбиялай олмайдиган устоз чин устоз эмас" - Баҳовиддин Нақшбанд ғоясининг моҳияти.

**АМАЛИЙ МАШҒУЛОТЛАР**

**1-мавзу: Этика ва эстетика фанини ўқитиш методикаси.(2 соат)**

**Режа:**

1. Этика ва эстетика фанини ўқитиш методикасининг предмети.

2. Ҳозирги даврда этика ва эстетикани ўқитиш шарт-шароитлари.

3. Дарс ўтиш шакллари ҳақида умумназарий тасаввур.

**2-мавзу:Этика ва эстетика фанидан таълим беришнинг дидактик тамойиллари. (2 соат)**

**Режа:**

1.”Дидактика” ва “дидактик таъминот” тушунчаларининг мазмун-моҳияти.

2.Этика ва эстетика фанининг дидактик таъминотини шакллантириш усуллари ва воситалари.

3.Этика ва эстетика фанларини ўқитишда дидактик таъминот воситаларидан фойдаланиш - ижобий натижани таъминлашнинг бош асоси.

**3-мавзу: XXI асрнинг глобал ахлоқий-эстетик муаммолари. (2 соат)**

**Режа:**

1.Ахлоқий – эстетик муаммолар тушунчасининг моҳият-мазмуни.

2.Бугунги кундаги глобал ахлоқий-эстетик муаммолар.

3.Ёшларда воқеликка ахлоқий-эстетик муносабатни шакллантириш вазифалари.

**4-мавзу: Глобаллашув жараёнларида ахлоқий ва эстетик эҳтиёжнинг юзага келиш сабаблари. (2 соат)**

**Режа:**

1.Глобаллашувнинг белгилари ва хусусиятлари.

2.Глобаллашув жараёнининг ижобий ва салбий оқибатлари.

3.Глобаллашув жараёнларида ахлоқий ва эстетик эҳтиёжнинг юзага келиш сабаблари.

**5-мавзу: “Оммавий маданият”: таъсири, оқибатлари. Интернет этикаси ва эстетикаси. (2 соат)**

**Режа:**

1.“Оммавий маданият” тушунчасининг мазмуни.

2.Оммавий маданиятнинг ёшлар онгига таъсири, оқибатлари.

3. Бугунги кундаги интернет этикаси ва эстетикаси.

**6-мавзу: Инсоният тафаккур тарихида ахлоқий ва эстетик йўналишлар, таълимотлар. (2 соат)**

**Режа:**

1.Қадимги дунё, ўрта асрлар, яги давр ахлоқшунослигидаги таълимотлар.

2.Эстетик қарашларнинг шаклланиши.

3.Ахлоқий ва эстетик таълимотларни ўрганишнинг инсоният ва жамият ҳаётидаги аҳамияти.

**7-мавзу: Педагогнинг ахлоқий-эстетик қиёфаси. Ахлоқий ва эстетик маданият.(2 соат)**

**Режа:**

1. Педагогнинг ахлоқий-эстетик қиёфаси тушунчасининг моҳият-мазмуни.

2.Ахлоқий ва эстетик маданият тушунчалари.

3.Шахс камолотида ахлоқий ва эстетик маданиятнинг ўрни.

**8-мавзу: Касб этикасининг замонавий талаблари. Касбий одоб. (2 соат)**

**Режа:**

1.Касб этикасининг ўзига хос хусусиятлари.

2. Ахлоқий маданият ва касбий одоб муаммоси.

3.Касб этикаси вакасбий одобнинг аҳамияти.

**Мустақил таълим мавзулари**

1. Замонавий этикет мезонлари.

**Адабиётлар**

**I. Ўзбекистон Республикаси Президентининг асарлари**

1. И.А.Каримов. Озод ва обод Ватан эркин ва фаровон ҳаѐт пировард мақсадимиз, 8-жилд. – Т.: Ўзбекистон, 2000.

2. И.А.Каримов. Ватан равнақи учун ҳар биримиз маъсулмиз, 9-жилд. – Т.: Ўзбекистон, 2001.

3. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

4. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

**II. Норматив-ҳуқуқий ҳужжатлар**

1. ЎзбекистонРеспубликасининг Конституцияси. – Т.: Ўзбекистон, 2014.

2. Ўзбекистон Республикаси Президентининг 2011 йил 20 майдаги “Олий таълим муассасаларининг моддий-техника базасини мустаҳкамлаш ва юқори малакали мутахассислар тайѐрлаш сифатини тубдан яхшилиш чора-тадбирлари тўғрисидаги” ПҚ-1533-сон Қарори.

3. Ўзбекистон Республикаси Президентининг 2015 йил 12 июндаги “Олий таълим муасасаларининг раҳбар ва педагог кадрларини қайта тайёрлаш ва малакасини ошириш тизимини янада такомиллаштириш чора-тадбирлари тўғрисида” ги ПФ-4732-сон Фармони.

4. Ўзбекистон Республикаси Вазирлар Маҳкамасининг 2006 йил 16-февралдаги “Педагог кадрларни қайта тайѐрлаш ва уларни малакасини ошириш тизимини янада такомиллаштириш тўғрисида”ги 25-сонли Қарори.

5. Ўзбекистон Республикаси Вазирлар Маҳкамасининг 2012 йил 26 сентябрдаги “Олий таълим муассасалари педагог кадрларини қайта тайѐрлаш ва уларнинг малакасини ошириш тизимини янада

такомиллаштириш чора-тадбирлари тўғрисида”ги 278-сонли Қарори.

**III. Махсус адабиётлар**

1. Азизходжаева Н.Н. Педагогик технологиялар ва педагогик маҳорат. – Т.: Молия, 2003. – 192 б.

2. Aрипoв M. Интернет вa электрoн пoчтa aсoслaри.- T.; 2000. – 218 б.

3. Баркалов С.А. Системный анализ и принятие решений.– Воронеж: НПЦВГУ,2010. 662с.

4. DUET-Development of Uzbekistan English Teachers\*- 2-том. CD ва DVD материаллари, Тошкент.: 2008.

5. Michael McCarthy “Engl ish Vocabulary in use”. Cambridge University Press, 1999, Presented by British Council .

6. Исмаилов А.А, Жалалов Ж.Ж, Саттаров Т.К, Ибрагимходжаев И.И. Инглиз тили амалий курсидан ўқув-услубий мажмуа. Basic User/ Breakthrough Level A1/-T.: 2011. – 182 б.

7. Ишмуҳамедов Р., Абдуқодиров А., Пардаев А. Таълимда инновацион технологиялар (таълим муассасалари педагог-ўқитувчилари учун амалий тавсиялар). – Т.: “Истеъдод” жамғармаси, 2008. – 180 б.

8. Ишмуҳамедов Р., Абдуқодиров А., Пардаев А. Тарбияда инновацион технологиялар (таълим муассасалари педагог-ўқитувчилари учун амалий тавсиялар). – Т.: “Истеъдод” жамғармаси, 2009. – 160 б.

9. Норенков И.П., Зимин А.М. Информационные технологии в образовании. Учебное пособие.М.: Изд. МГТУ им. Н.Баумана.2002.-336с.

10. Симонович СВ., Евсеев Г.А., Мураховский В.И. WINDOWS: лаборатория мастера: Практическое руководство по эффективным приемам работы с компьютером - М.: ACT-ПРЕСС: Информком-Пресс, 2000. - 656 с.

11. Спицнадель В.Н. Основы системного анализа. Учебное пособие.– Санкт-Петербург: Издательский дом «Бизнес-пресса»,2000.–17с.

12. Зеер Э.Ф., Шахматова Н. Личностью ориентированные технологии профессиональногоразвития специалиста. – Екатеринбург, 1999. – 244 с.

13. Саттаров Э., Алимов Х. Бошқарув мулоқоти. – Т.: “Академия”, 2003. – 70 б.

14. Маҳмудов И.И. Бошқарув психологияси. – Т.: 2006. – 230 б.

15. Маҳмудов И.И. Бошқарув профессионализми: психологик таҳлил. – Т.: “Академия”, 2011. – 154 б.

16. Шарипов М., Файзиходжаева Д. Мантиқ. – Т.: Ғ.Ғулом номидаги нашриѐт-матбаа ижодий уйи. 2004. –214 б.

17. Пулатова Д., Файзиходжаева Д. Мантиқ. – Т.: “PremierPrint”. 2013. – 324 б.

18. Файзиходжаева Д. Мантиқ.Изоҳли луғат. – Т.: “TAMADDUN”. 2015. – 272 б.

19. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

20. Абдулла Шер. Эстетика / Дарслик. Тошкент: Шарқ, 2014.

21. Абдулла Шер, Баҳодир Ҳусанов. Эстетика /Услубий қўлланма. Тошкент: Ўзбекистон файласуфлари миллий жамияти, 2010.

22. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

23. Нурматова М., Муҳаммаджонова Л. Маънавиятнинг ахлоқий асослари /Ўқув қўлланма. Тошкент: Унверситет, 2013.

24. Пулатова Д.А., Жалолова Ў.К., Рўзматова Г.М. Ахлоқшунослик /Ўқув қўлланма. Тошкент: Premierprint, 2011.

**IV. Электрон таълим ресурслари**

1. www.Ziyonet. uz

2. www.edu. uz

3. Infocom.uz электрон журнали: www.infocom.uz

4. www.nuuz.uz

5. www.bimm.uz

# МАЪРУЗАЛАР МАТНИ

## 1-МАВЗУ: ЭТИКА ВА ЭСТЕТИКА ФАНИНИ ЎҚИТИШ МЕТОДИКАСИ

**РЕЖА:**

1. ЭТИКА ВА ЭСТЕТИКА ФАНИНИ ЎҚИТИШ МЕТОДИКАСИНИНГ ПРЕДМЕТИ.

2. ҲОЗИРГИ ДАВРДА ЭТИКА ВА ЭСТЕТИКАНИ ЎҚИТИШ ШАРТ-ШАРОИТЛАРИ.

3. ДАРС ЎТИШ ШАКЛЛАРИ ҲАҚИДА УМУМНАЗАРИЙ ТАСАВВУР.

**Таянч иборалар:** *этика ва эстетика фанини ўқитиш методикаси, этика ва эстетика тушунчалари, дарс ўтиш шакллари, маъруза, семинар, назарий принцип,инсон, дунёқараш, табиат, жамият*.

### “ЭТИКА ВА ЭСТЕТИКА ФАНИНИ ЎҚИТИШ МЕТОДИКАСИ”НИНГ ПРЕДМЕТИ

"Этика ва эстетика фанини ўқитиш методикаси" курсининг предметини бошқа ҳар қандай фанни ўқитиш методикаси каби ўқув материалини (ахборотни) талабага юқори назарий савияда, мантиқан изчил, тартибли ва таъсирчан етказиб бериш ҳамда уларнинг билимларини назорат қилиб, баҳолаб бориш услубларини ўрганиш ташкил этади.

Демак, курснинг асосий мақсади олий ўқув юртларида нофалсафий мутахассисликда ўқийдиган талабаларга этика ва эстетикани ўқитиш учун зарурий бўлган назарий принцип ва методик йўл-йўриқлар билан таништириш, уларнинг келгуси педагогик фаолияти учун керакли кўникмаларини шакллантиришдан иборатдир.

Ушбу курс этика ва эстетикани давлат стандарти дастури доирасида ўқитишни кўзда тутади. Яъни, этика ва эстетика билан узвий боғлиқ бўлган фалсафа, мантиқ, диншунослик, маданиятшунослик, сиёсатшунослик, фан фалсафаси, руҳшунослик, жамиятшунослик, табиатшунослик фалсафаси, ҳуқуқ фалсафаси ва ҳ.к. четлаб ўтиб, ёки уларни иложи борича қисқартириб, асосий эътиборни этика ва эстетиканинг туб масалаларинигина тизимли равишда ўқитишга йўналтирилади.

Лекин давлат стандарти ҳам догматик схема эмас, яъни у ҳам давр талаблари ва ижтимоий шарт-шароитларга мувофиқ равишда ўзгариб туради. Боз устига ўқув дастурлари, айниқса миллий фалсафамиз ҳали шаклланишда давом этаётган ҳозирги даврда, кафедра аъзоларининг, ўқитувчиларнинг ўз ишларига ижодий ёндошувлари ва ўқитиш жараёни билан бевосита боғлиқ шароитлар тақозоси билан тинимсиз ўзгартиришлар ва тузатишлар киритиб турилишини асло истисно этмайди. Бу ҳақида тегишли мавзуларимиз таҳлилида янада конкретроқ тўхталамиз.

### ҲОЗИРГИ ДАВРДА ЭТИКА ВА ЭСТЕТИКА ФАНИНИ ЎҚИТИШ ШАРТ-ШАРОИТЛАРИ

 Бугунги кунда этика ва эстетикани ўқитишда ўқитувчи дуч келадиган энг характерли шарт-шароит шундаки, фалсафа шаклланганидан буён то ҳозиргача унинг аслий предметида ҳам, уни ўрганувчиларнинг табиатида ҳам, уни ўрганишни ташкиллаш шаклларида ҳам тинимсиз ва катта ўзгаришлар содир бўлган. Энг охирги ўзгариш юртимиз ўз мустақиллигини қўлга киритиши муносабати билан догмалашган ва бирёқлама марксча-ленинча фалсафанинг инкор этилиши ва унинг ўрнига ўз миллий фалсафамизни шакллантириш масаласининг кўндаланг бўлиши муносабати билан амалга ошмоқда. Ваҳоланки, бунга қадар ҳам фалсафанинг предметида умумжаҳон миқёсида икки жуда йирик ўзгариш содир бўлган. Улардан биринчиси фалсафанинг рационаллашуви ва дифференциаллашуви туфайли унинг фанга айланиши ва кейинчалик позитивизм оқими томонидан кераксиз эканининг кўрсатилиши бўлган эди.

Иккинчиси, ХХ асрнинг ўрталарига келиб Ғарб тафаккурида асл фалсафанинг, яъни, платонча иррационал-эзотерик ёки шарқона мистик фалсафанинг нималигини қайта кашф этилиши, рационалистик классик фалсафадан ноклассик фалсафага – неометафизикага ўтишнинг содир бўлиши бўлди.

Ватанимиз мустақилликка эришгунига қадар эса бизда рационалистик фалсафанинг ҳам фақатгина бир шакли, яъни марксча-ленинча фалсафа фани мутлоқ ҳақиқат сифатида ўқитиб келинган эди. Ўқитиш услублари ва уни ташкиллаш шакллари ҳам шунга мослашган эди.

Демак, эндиликда биз тоталитар социализм шароитида жуда чеклаб қўйилган ўз фалсафий тафаккуримизни, бир томондан, ўтмиш мафкураси томонидан унутилган, сиқиб чиқарилган ўз ўтмиш миллий фалсафамиз мазмунини эслаб олишга ва уни замонамизга мувофиқлаштирган ҳолда қайта тиклаш ва ривожлантиришга, иккинчи томондан, юқорида қайд этилган жаҳон фалсафий маданиятида содир бўлган ўзгаришларни чуқур таҳлилий ва танқидий ўрганиб чиқиб, уларни ўз дунёқарашимизни кенгайтиришга жалб этишимиз, учинчи томондан, юқоридагилар асосида ўз янги миллий фалсафамиз асосларини ишлаб чиқишга, тўртинчи томондан, шу жараёнлар билан баробар фалсафани ўқитиш ишларини олиб боришга қаратишимиз керак.

Боз устига ҳозирги пайтда этика ва эстетика дарсларини бизнинг талабаларимиз жуда қисқа вақт оралиғида, масалан, 30 соатлик маъруза ва 28 соатли семинар машғулотларида ўзлаштириши керак бўлмоқда. Бу вақт ичида биз талабаларни ҳам ўз ўтмиш миллий қадриятлари билан, ҳам жаҳон фалсафаси мазмунида содир бўлган йирик ўзгаришлар билан, ҳам шакллана бошлаган янги фалсафанинг ўз асосий мавзулари билан, ҳам миллий ғоямиз-мафкурамиз мазмуни билан чуқур таништиришга улгуриш йўлларини излашимиз керак.

Яна боз устига бизни тингловчи аудитория қадимги фалсафани ўргатишдаги каби ҳикматни севгани учун асл элитар фалсафани билишга қизиқадиганлардан эмас, аксинча, тоталитар социализм мафкураси давридаги сафсатабозликлар туфайли обрўсизланган фалсафа қиёфасини эсда сақлаб турганларнинг фарзандлари эканини ҳам ҳисобга олишимиз жоиз. Аниқроқ айтганда, тоталитар социализм фалсафаси шаклланиб бўлган, тайёр ва инкор этиш мумкин бўлмаган мутлоқ тўғри илмий таълимот сифатида ўқитиб келинган эди. Ҳозирги даврда (бир асрдан буён) Ғарбда қайта тикланаётган асл маънодаги фалсафа, яъни неометафизика эса аслида хослар маданияти, элитар билимга қайтишни тақозо этмоқда. Яъни фалсафани ўрганиш у олис даврларда “хос инсонлар билан хос тилда сўзлашмоқ”ни билдирган ва уни жиддий ўрганиш, бир томондан, давлатни бошқариш амалиёти учун жиддий зарурат бўлган бўлса, иккинчи томондан уни ўрганиш ҳаётининг маъносини тушуниш, баркамол инсон бўлиш воситаси бўлиб келган эди. Эндиликда эса биз фалсафани ўз миллий фалсафамизнинг машаққатли шаклланиши, туғилиши жараёнида ўқитмоқдамиз.

Ҳозирги даврда фалсафани ўқитишнинг яна бир мураккаблиги шундаки, уни ўрганадиган инсонлар табиатида ҳам катта тезлик билан мураккаб ўзгаришлар содир бўлмоқда. Яъни, биз бугунги талабалар бутун инсоният маънавиятида содир бўлган глобал маънавий инқирознинг акс- садоси эканини ҳам ҳисобга олишимиз жоиз. Маълумки, ушбу жараён биз тоталитар социализм давридаги ёпиқ жамият шароитидан чиққан ва Ғарб фалсафасининг О.Шпенглер, Х.Ортега-и-Гассет, К. Мангейм, Х. Арендт, Т. Адорно, М. Хоркхеймер, В. Беньямин ва Г. Маркузе каби таниқли файласуфлари салбий моҳиятини аниқ ёритиб берган оммавий маданиятнинг ёприлиб кириб келиши учун қулай бўлган очиқ жамият, ахборот хаоси, глобаллашув, шунингдек, мафкуравий хуружлар шароитида айниқса катта хавф туғдирмоқда. Бу ҳол мазкур шароитда ёшларни аслида элитар маданият бўлиб келган фалсафий маданият руҳида тарбиялашни, асл баркамол авлодни етиштириш ишини беқиёс мураккаблаштиради. Бу ҳол бўйича давлатимиз раҳбари ўз безовталигини жуда кўп марта таъкидлагани бизга яхши маълум. Хусусан, Президентимиз ёшларни очиқ ахборот олиш даврида ҳукм сураётган умумбашарий маънавий кризисдан асраш муаммосига деярли барча асарларида алоҳида эътибор қаратган. Масалан, “...кейинги йилларда кўплаб намойиш этилаётган жангарилик фильмларини олайлик, - деб ёзади И.А.Каримов. - Бу фильмларни кўпчилик, айниқса, ёшлар мароқ билан кўради, чунки одамзот табиатан мана шундай тўполонларни томоша қилишга мойил… Афсус билан таъкидлашимиз лозим: тарих тажрибаси шундан далолат берадики, инсон табиатидаги инсонийликдан кўра ваҳшийлик, ур-йиқит инстинктлари, яъни хатти-ҳаракатларини қўзғатиб юбориш осонроқ. Онги шаклланиб улгурмаган аксарият ёш томошабинлар бундай фильмлардан кўпинча турли ёвузлик, йиртқичлик, шафқатсизликларни ўрганади, холос. Натижада уларнинг дийдаси қотади, қалбидан тошбағирлик, зўравонлик, ахлоқсизлик каби иллатлар жой олганини ўзи ҳам сезмай қолади. Ҳатто шундай томоша ва фильмларнинг қаҳрамонларига кўр-кўрона тақлид қилишни истайдиган йигит-қизлар ҳам топилади. Чунки улар бундай уйдирма талқинлар таъсирида қўл ураётган иши қандай аянчли оқибатларга олиб келишини тушуниб етмайди.”

Учинчи томондан, ҳозирги даврда фалсафани ўқитишда барча фанларни ўқитишда бўлгани каби янги услубиятни қўллаш, яъни инновацион методлардан фойдаланиш талаб этилмоқда. Яъни биз шаклланиши ҳали ўз ниҳоясига етмаган миллий фалсафамизни янги услубият асосида ўқитиш муаммолари устида ҳам ишлашимиз зарурати кўндаланг бўлмоқда.

Мазкур шарт-шароитдан келиб чиқилса, ҳозирги кунда олий таълим юртларида фалсафани ўқитиш нақадар мураккаб иш экани кўринади. Шунга кўра фалсафадан мутахассис бўлиш ҳозирги даврда ниҳоятда қийин ва масъулиятли, айни пайтда жуда шарафли ва масъулиятли ишдир. Лекин бу шараф фақат ўқитувчининг ўз виждони ва уни тушуниб ета олган айрим талабалардан бошқаларга сезилмайдиган беғараз шарафдир.

Ана шу шарафга сазовор бўлиш учун даставвал дарс ўтиш жараёни ҳақида умумназарий тасаввурга эга бўлишимиз муҳимдир.

### ДАРС ЎТИШ ШАКЛЛАРИ ҲАҚИДА УМУМНАЗАРИЙ ТАСАВВУР

Олий ўқув юртида ишловчи профессор, доцент, ассистентларнинг энг асосий вазифаси – талабаларни ўқитишдир. Ўқитиш жараёни ҳақида икки хил тасаввур шаклланган бўлиши мумкин. Биринчиси, Субъект-объект орасидаги муносабат тарзида ифодаланса, иккинчиси Субъект-субъект орасидаги муносабат тарзида ифодаланади. Биринчи ҳолда ўқитувчи талабаларга информацияни қабул қилувчи объект сифатида қараса, иккинчисида у билан бевосита мулоқат қилувчи, яъни ҳамсуҳбат сифатида қарайди. Албатта, фалсафадан дарс ўтишнинг энг яхши шакли биринчисидир.

Методикадан баъзи мутахассисларнинг фикрига кўра гўё дарс ўтишнинг иккинчи шакли янги бўлиб, биринчиси эски, анъанавий экан. Бу фикрни тўғри деб бўлмайди. Чунки, аввало, барча даврларда ҳар икки шаклни ҳам қўллашнинг давр ва шарт-шароитлар билан тақозаланадиган ҳамда ўқитувчининг ўз ҳолатидан келиб чиқадиган (яъни объектив ва субъектив) сабаблари бўлади. Шу маънода бу масала таҳлилига конкрет ёндошув зарур.

Масалан, субъект-объект муносабати: 1) талабалар гуруҳида тортинчоқ, нофаол ёки билим савияси жуда саёз талабалар кўпчиликни ташкил этадиган холда; 2) ўқитувчининг ўзи маърузани бемалол ўқий оладиган тажриба ва билимга эга бўлмаган ҳолда; 3) ўқув мавзуси ва материали жуда янги, ҳали ҳар томонлама ўрганилмаган, эндигина ўрганила бошланган ҳолда бўлиши ҳам мумкин. Шу каби ҳолларда барча даврларда, айниқса, бугунги кун дарсларида субъект-объект муносабати қарор топиши табиий. Лекин бундан, биринчидан, фалсафа дарсларини ҳамиша шундай ўтиш керак, деган хулосани чиқаришга ҳам шошиш керак эмас. Иккинчидан, шундай ҳолларда ҳам, яъни субъект-объект доирасида дарс ўта туриб ҳам бундай дарслар ичида ҳам субъет-субъект муносабатлари тарзини ҳам имкон борича, фрагментар равишда бўлса ҳам киритиб туриш мумкинлигини ҳисобга олиш жоиз.

Аксинча, субъект-субъект тарзида дарс ўтилишида, ўқитувчи асосий субъект бўлиши, талабалар эса унга нисбатан муайян даражада объект бўлишлари ҳам табиий. Масалан, фалсафадан дарс беришнинг энг юксак намунаси ҳисобланмиш Платоннинг барча диалогларида Суқрот ўз шогирдлари билан баҳс (диалог) олиб бораркан, яъни субъект-субъект тарзида мулоқот олиб бораркан, ушбу мулоқотларнинг катта қисмида, айниқса асосий ғоялар муҳокамаси ва хулосаларида Суқрот монологлари катта ўрин эгаллаганини кўрамиз. Ваҳоланки, Суқротнинг шогирдлари, бизнинг дастлабки дарсларда фалсафа нималигини тасаввур ҳам эта олмайдиган ҳолда дарсга кирадиган, масалан, ҳуқуқшунос бўламан деб, кириш балли етмагани учунгина бошқа факультетга кириб, шунинг билан бирга на ўз соҳасини ва, на фалсафани билишга қизиқиш билан қарай олмайдиганлардан ҳам ташкил топишини ҳисобга олишга тўғри келади.

Шуларнинг ҳаммасига қарамасдан, ҳозирги кун талабасига ўқитувчи ҳам объект, яъни билимлари узатилаётган ва ўзи ўзгартириши керак бўлган объект сифатида ҳам, ўзи билан тенг мулоқотга ҳақли субъект сифатида ҳам ёндошуви мақсадга мувофиқдир. Ҳозирги давр фалсафий дарсларининг юксак экзистенциал маъноси ҳам шунда, яъни талаба билан тенгдай, айни вақтда ундан устун устоз даражасида тура билишдадир. Бу вазиятда туриш тажрибасиз ва фалсафий-назарий билими саёз ўқитувчи учун жуда қийин ва қалтис иш. Шунинг учун ҳам бу ҳолларда кўпчилик ёш ўқитувчилар субъект-объект вариантида иш юритадилар. Ушбу вариантни ишнинг бошланишида, унинг айрим қисмларида қўллашни узрли ҳисоблаш мумкин бўлса ҳамки, уни мутлоқлаштириш ярамайди. Чунки бугунги кун талабаси гарчи чуқур назарий билиш кўникмаларига эриша олмаган бўлса ҳамки, кенг ахборот омборига эгалиги жиҳатидан ўз ўқитувчисидан устун келиши қийин эмас. Айни шундай ҳолларда унинг билан субъект-субъект, яъни фалсафий суҳбатларнинг “тенг ҳуқуқли партнёри” сифатида мулоқотда бўлиш фойдали бўлади.

 Ҳозирги даврда умуман ҳар қандай предметдан дарс ўтишга оид тан олинган саккизта талаб борки, бугунги кунда уларга риоя этиш зарур ҳисобланади:

 1. Талабага информацияни киритиб қўйиш керак бўлган объект (идиш) сифатида эмас, балки шахс (субъект) сифатида, яъни шаклланган, ўз фикр ва мулоҳазаларига, эътиқоди, қарашлари, интилишлари, иродаси, характери ва ҳ.к. эга бўлган субъект сифатида қараш.

Ушбу талаб дарс ўтишда ўқитувчи ўз қарашларини талабанинг ўзида мустақил шаклланиб бўлган дунёқарашнинг ўрнига, уни йўқ деб ҳисоблаб ёки ўчириб ташлаб эмас, балки унинг учун қадрли бўлган қарашлар ва таълимотлар билан мувофиқлашувини назарда тутиб, унга пайванд қилиш тарзида иш юритишини тақозо этади. Бунингсиз дарснинг зарурий мақсадига, яъни талабанинг дарсга фаол ижобий муносабатда бўлишига эришиш мумкин эмас. Дарс ўтишнинг янги интерфаол методлари ҳақида гап кетганида ҳозирги даврда ўқитувчидан айни шу вазиятни назарга олиш талаб этилаётгани англашилади.

Лекин, ҳозирги шароитда буни амалга ошириш жуда қийин. Бу қийинчиликларнинг ўз объектив ва субъекти сабаблари бор. Объектив сабаблардан энг асосийси шундаки, биз одатда жуда катта (50, 60 ва ундан ортиқ) талабаларга (потокларда) маърузалар ўқишимизга тўғри келади. Шунинг учун субъект-субъект муносабатлари тарзида дарс ўтишни семинар машғулотларигагина татбиқ этиш мумкин бўлади. Аммо семинарларимизда ҳам одатда камида 30 ва ундан ортиқроқ талабалар қатнашади. Шунинг учун ҳар бир талабанинг дунёқараши билан конкрет мулоқот қилиш учун шароит бўлмаслиги табиий.

Ваҳоланки, “Оммавий маданият”нинг ёпирилиб кириб келиши учун қулай бўлган ҳозирги очиқ жамият, ахборот хаоси, глобаллашув ва глобал маънавий кризис, шунингдек, мафкуравий хуружлар шароитида яшаётган эканмиз, ва айни шу кунларда баркамол авлодни тарбиялаш кўзда тутилган экан, бизга чет тилларини ўқитадиган ўқитувчилар учун яратилган шароит, ҳатто ундан-да қулайроқ шароит зарур. Лекин иқтисодий кризис авж олиб турган шароитда биз ҳозиргидан қулай ва ортиқроқ шароит келишини кутиб ҳам тура олмаймиз. Юқоридаги мулоҳазалардан ўқитиш жараёнига нисбатан иккинчи талаб келиб чиқади.

2. Бу бор шароитдан иложи борича яхши фойдаланишга харакат қилиш талабидир.

3.Учинчи талаб ўқитувчининг ўзига тегишли. Ўқитувчининг талаба бермоқчи бўлган билимлари унинг ўзига яхши тушунарли ва маъқул келган бўлиши, бир сўз билан айтганда унинг ўзидан келиб чиқадиган бўлиши зарур.

4.Бундан эса тўртинчи талаб ҳам келиб чиқади. Бу ўқитувчининг ўзи ҳам қандайдир ёт информацияни талабага узатувчи оддий бир автомат (радио, компьютер, телеэкран ва ҳ.к.) эмас, балки ўзи ўтадиган дарс мавзулари бўйича ўз фикр ва қарашларига эга бўлган, ўз ғоя ва мақсадларини мустақил шакллантириш, ифодалай оладиган ва дарс ўтиш услубларини танлай олиш иқтидорига эга бўлган эркин ва ижодкор шахс бўлиши талабидир.

5.Навбатдаги талаб ўқитишнинг коммуникатив-ахборот жиҳати дейилади. Бу талаб ўқитувчининг талабаларга бермоқчи бўлган билим ва ахбороти кўпчиликни қизиқтирадиган, жалб этадиган равишда ташкилланиши кераклигини билдиради.

6.Олтинчи талабга кўра ўқитувчи ўз талабаларига дарс жараёнида ўзи билан эркин фикр алмашинув, мулоқот қилиш учун имконият яратишини тақозо этади. Яъни ўқитувчи ўз талабаларининг дарс мавзуси бўйича ўзига саволлар билан эркин мурожаат қилишлари, керак бўлса, ўз фикр ва мулоҳазаларини билдиришлари учун шароит яратиши ва шунга рағбатлантириши керак.

7.Ўқитувчи дарс материалларини ўз талабаларининг ўзлаштиришлари учун тегишли объектив ва субъектив шароитлари мавжудлигини ҳисобга олган ҳолда танлаши ва ташкиллаши мақсадга мувофиқ.

8.Ўқитувчи ўзига талаба кўзи билан қарай билиши, улар орқали ўз нуқсонларини пайқашдан қўрқмаслиги ва, керак бўлса, ўзини ўзгартириши жоиз. Бунинг учун у ҳар бир талабани шахс сифатида кўра олиши, уларнинг иззат нафсига тегмасликка ҳаракат қилиши зарур. Шундай бўлиб қолган ҳолларда эса у ўз хатосини тезда тузатиши зарур.

**Ўзини-ўзи назорат қилиш учун саволлар:**

1. Этика ва эстетика фанини ўқитиш методикасининг предмети нимадан иборат?
2. Этика ва эстетика тушунчаларининг мазмун-моҳияти?
3. Ҳозирги даврда этика ва эстетикани ўқитиш шарт-шароитлари ҳақида айтиб беринг.
4. Дарс ўтиш шакллари ҳақида қандай тасаввурга эгасиз?
5. Этика ва эстетика фанини ўрганишнинг жамият ва инсоният ҳаётидаги аҳамияти нималарда намоён бўлади?

**Фойдаланилган адабиётлар рўйхати:**

1. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

2. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

3. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

4. Абдулла Шер. Эстетика / Дарслик. Тошкент: Шарқ, 2014.

5. Абдулла Шер, Баҳодир Ҳусанов. Эстетика /Услубий қўлланма.Тошкент: Ўзбекистон файласуфлари миллий жамияти, 2010.

6. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

7. www.Ziyonet.uz

8. www.edu.uz

9. www.bimm.uz

## 2-МАВЗУ: ЭТИКА ВА ЭСТЕТИКА ФАНИДАН ТАЪЛИМ БЕРИШНИНГ ДИДАКТИК ТАМОЙИЛЛАРИ

**РЕЖА:**

1. “ДИДАКТИКА” ВА “ДИДАКТИК ТАЪМИНОТ” ТУШУНЧАЛАРИНИНГ МАЗМУН-МОҲИЯТИ.

2. ЭТИКА ВА ЭСТЕТИКА ФАНИНИНГ ДИДАКТИК ТАЪМИНОТИНИ ШАКЛЛАНТИРИШ УСУЛЛАРИ ВА ВОСИТАЛАРИ.

3. ЭТИКА ВА ЭСТЕТИКА ФАНЛАРИНИ ЎҚИТИШДА ДИДАКТИК ТАЪМИНОТ ВОСИТАЛАРИДАН ФОЙДАЛАНИШ - ИЖОБИЙ НАТИЖАНИ ТАЪМИНЛАШНИНГ БОШ АСОСИ.

**Таянч иборалар:***дидактика, дидактик таъминот тушунчаси, этика ва эстетика фанининг дидактик таъминоти, уни шакллантириш усуллари ва воситалари.*

### “ДИДАКТИКА” ВА “ДИДАКТИК ТАЪМИНОТ” ТУШУНЧАЛАРИНИНГ МАЗМУН-МОҲИЯТИ

**Дидактика тушунчаси.** Таълим жараёнининг илмий, назарий услубий ва амалий асосларини, яъни таълим, билим бериш, ўқитиш назарияси билан педагогиканинг мустақил бўлими дидактика шуғулланади. Дидактика - грекча сўз бўлиб, “ўқитиш”,.”ўргатиш” маъноларини беради. Таълим қонуниятларини ўрганиш, таҳлил қилиш жараёнида таълим тушунчаси унинг моҳияти, мазмун ва вазифалари, ўқитиш тамойиллари, шакллари ҳақидаги билимларни баён этилади. Таълим – инсон билиш фаолиятининг энг мураккаб тўрларидан бири бўлиб, индивидуал психик ривожланишни ва билимларни ўзлаштиришни анча тезлаштиради. Таълим мақсади мутахассисликнинг модели ва давлат таълим стандартлари талабига мос шаклланадиган билим, кўникма ва малакалар тизимидан иборат. Ўқув предметининг мақсади мутахассис тайёрлаш мақсадининг элементларидан биридир. Маълум бир мавзунинг ўқитилиши мақсади эса ўқув предмети мақсади тизимининг элементидир ва ҳоказо. Мақсад – бу ўқув жараёнининг бошланиши. Шунингдек таълим мазмунини талаб қилинган даражада ўзлаштиришнинг шартидир. Таълим-тарбиянинг мақсади объектив характерга эга. У ҳар бир жамиятнинг моддий-маънавий эҳтиёжларидан ҳосил бўлади, ижтимоий буюртма сифатида давлат ҳужжатларида ўз аксини топади. Педагогик тизимнинг барча қисмлари таълимнинг мақсадига боғлиқ ва уни рўёбга чиқаришга хизмат қилади. Шахсни, мутахассисни шакллантириш мақсади таълимнинг мазмунини белгилайди. Кадрлар тайёрлаш Миллий моделининг марказида шахс туради. Чунки ҳамма хизматлар шахсни давлат талаби даражасида шакллантиришга қаратилади. Кадрлар тайёрлаш Миллий дастурида шахсни давлат ва жамият талаби даражасида тайёрлашнинг асосий йўналишлари белгилаб берилган. Бу педагогик тизимда таълим ва тарбиянинг давлат томонидан белгилаб берилган умумий мақсади. Умумий мақсад асосида ҳар бир ўқув предмети олдида турган мақсадлар белгиланади. Бу мақсадлар давлат таълим стандартларида белгилаб берилган. Ана шу мақсадлардан келиб чиққан ҳолда ҳар бир ўқитувчи ўзи ўқитадиган ўқув предметининг мақсади ва ҳар бир дарс мақсадини белгилаб олади. Ёки буларни умумлаштирадиган бўлсак педагогик тизим олдидаги мақсадни стратегик мақсадлар ва тактик мақсадларга бўлиш мумкин. Стратегик мақсад Кадрлар тайёрлаш Миллий дастури ва Давлат таълим стандартларида белгилаб берилган. Тактик мақсадлар эса стратегик мақсаддан келиб чиққан ҳолда ўқув предметлари, унинг бўлимлари, мавзулар бўйича белгиланиб илғор педагогик технологиялар ёрдамида ўқувчилар онгига сингдирилади.

**Таълим тушунчасининг таърифи ва хусусиятлари.** Ҳар қандай жамият унинг аъзолари мазкур жамиятда қабул қилинган, конкрет табиий ва ижтимоий-тарихий шароитлар билан белгиланган қадриятлар ва хулқ-атвор меъёрларига риоя қилган ҳолдагина мавжуд бўлади. Инсон ижтимоийлашув жараёнида шахсга айланади, ижтимоий функцияларни бажариш қобилиятини касб этади. Аммо ижтимоийлашув шунинг ўзи билангина чекланмайди. У шахснинг камол топиши, ўз тақдирини ўзи белгилаши ва ўз имкониятларини рўёбга чиқаришини ҳам назарда тутади. Бунда мазкур вазифалар ҳам стихияли тарзда, ҳам изчил, бутун жамият, бунинг учун махсус яратилган институтлар ва инсоннинг ўзи томонидан ҳал қилинади. Бу изчил ташкил этилган ижтимоийлашувни бошқариш жараёни таълим деб аталади. Бинобарин, таълим бир қанча фанлар даражасида ўрганиладиган кўп сонли жиҳатлар ва томонларга эга бўлган мураккаб ижтимоий-тарихий феномен сифатида майдонга чиқади. Таълим деганда шахснинг жисмоний ва маънавий камол топиш ягона жараёни, айрим идеал образларга, тарихан белгиланган, ижтимоий онгда у ёки бу даражада аниқ қайд этилган ижтимоий андозаларга (масалан, яхши фуқаро, серғайрат тадбиркор, комил инсон) қараб мўлжал олувчи ижтимоийлашув жараёни тушунилади. Бундай талқинда таълим барча жамиятлар ва барча индивидлар ҳаётининг ажралмас қисми сифатида намоён бўлади. Шу туфайли ҳам у энг аввало ижтимоий ҳодиса ҳисобланади. Билимлар бериш ва ижтимоий тажриба билан ўртоқлашиш жараёни жамият ҳаёт фаолиятининг бошқа турларидан ажралиб чиқиб, таълим ва тарбия масалалари билан махсус шуғулланувчи шахсларнинг ишига айланган пайтдан бошлаб таълим ижтимоий ҳаёт соҳасига айланди. Аммо таълим маданиятни мерос қолдириш, шахснинг ижтимоийлашуви ва камол топишини таъминлашнинг ижтимоий усули сифатида жамият билан бир вақтда пайдо бўлган ва меҳнат фаолияти, тафаккур, тилнинг ривожланиши билан бирга ривожланган.

**Таълимнинг функциялари, категориялари.** Ижтимоий ҳодиса сифатидаги таълим – бу энг аввало объектив ижтимоий бойликдир. Ҳар қандай жамиятнинг ахлоқий, ақлий, илмий-техник, маънавий-маданий ва иқтисодий салоҳияти таълим соҳасининг ривожланиш даражасига бевосита боғлиқ. Аммо ижтимоий табиат ва тарихий хусусиятга эга бўлган таълим, ўз навбатида, жамиятнинг мазкур ижтимоий функцияни бажарувчи тарихий типи билан белгиланади. У ижтимоий ривожланиш вазифаларини, жамиятда иқтисодиёт ва маданиятнинг даражасини, унинг сиёсий ва мафкуравий мўлжаллари хусусиятини акс эттиради, зеро педагоглар, тарбияланувчилар ҳам ижтимоий муносабатларнинг субъектлари ҳисобланадилар. Таълим умуминсоний қадрият сифатида эътироф этилиши бугунги кунда ҳеч кимда шубҳа уйғотмайди. Бу аксарият мамлакатларда инсоннинг конституциявий даражада мустаҳкамланган таълим олиш ҳуқуқи билан тасдиқланади. Уни амалга ошириш у ёки бу давлатда мавжуд бўлган таълим тизимлари билан таъминланади. Бу таълим тизимлари ташкил этиш принципларига кўра ажралиб туради. Таълимнинг маданий-гуманистик функцияларини англаб етиш у комил инсонни вояга етказишга қаратилган, деган умумий хулосага келиш имкониятини беради. Комил инсон бўлиб етилиш ҳар бир инсоннинг вазифаси, бурчи ва олий мақсадидир. Бунда таълимнинг гуманистик мақсадига эришиш вазифасини ҳал қилишга таълим тизимининг ҳар бир элементи ўз ҳиссасини қўшади. Таълимнинг гуманистик мақсади унинг мазмунини қайта кўришни талаб қилади. У энг янги илмий-техник ахборотнигина эмас, балки шахснинг камол топишига хизмат қилувчи гуманитар билимлар ва кўникмаларни, ижодий фаолият тажрибасини, дунёга ва унда инсоннинг ўрнига қадрият сифатида ёндашишни, шунингдек ҳаётдаги ранг-баранг вазиятларда инсон хулқ-атворини белгиловчи маънавий-ахлоқий туйғулар тизимини ҳам ўз ичига олади.

**Таълим мазмуни ва унинг шаклланиш тамойиллари.** Турли мамлакатларда таълим соҳасида эришилган ютуқларни таққослаш улар ушбу мамлакатларда таълим фалсафасининг ривожланиши, шунингдек унинг педагогик назария ва амалиёт билан бирикиши маҳсулидир, деган хулосага келиш имкониятини беради. Ҳозирги Европа мактаби ва таълими асосан Я.А.Коменский, И.Г.Песталоцци, Ф.Фребель, И.Ф.Гербарт, А.Дистервег, Ж.Дьюи ва бошқа атоқли педагоглар томонидан таърифланган фалсафий-педагогик ғоялар таъсирида шаклланган. Уларнинг ғоялари XIX–XX асрлар мобайнида тадрижий ривожланган бўлса-да, лекин асосий хусусиятлари: таълимнинг мақсадлари ва мазмуни, таълим шакллари ва методлари, педагогик жараён ва мактаб ҳаётини ташкил этиш усуллари ўзгаришсиз қолган таълимнинг классик моделига асос бўлган. Таълимнинг мазмуни шахсни камол топтириш ва унинг базавий маданиятини шакллантиришнинг асосий воситаларидан бири ҳисобланади. Таълимнинг мазмуни тарихий хусусият касб этади, чунки у жамият ривожланишининг у ёки бу босқичида таълимнинг мақсад ва вазифалари билан белгиланади. Бу таълимнинг мазмуни ҳаёт ва ишлаб чиқариш талаблари ҳамда илмий билимнинг ривожланиш даражаси таъсирида ўзгаришини англатади. Ҳозирги замон таълимининг мақсади – шахснинг унга ва жамиятга ижтимоий аҳамиятга молик фаолиятга киритиш учун зарур бўлган хоссаларини ривожлантириш. Таълимнинг мазкур мақсади билимлар, уқув ва кўникмаларга комил инсонни вояга етказиш учун зарур бўлган воситалар сифатида ёндашиш имкониятини беради. Билимлар, уқув ва кўникмалар ўзлаштирилаётган маданиятни ҳаётда қўллаш учун зарур. Айни шу сабабли таълим муассасаларида фанлар ва санъат асосларини ўрганиш бирдан-бир мақсад эмас, балки ҳақиқатнинг тагига етиш ва уни синовдан ўтказиш, гўзалликни билиш ва ривожлантириш усулларини ўзлаштириш воситаси ҳисобланади. Назарий даражада ўқув режаларида ўз ифодасини топувчи таълимнинг мазмуни ўқув фанларида конкретлаштирилади. Ўқув дастури – ўқув фанига доир билимлар, уқув ва кўникмалар мазмунини, дунёқарашга доир асосий ғояларни ўрганиш мантиқини ёритувчи норматив ҳужжат. Унда мавзулар ва масалалар ҳамда уларни ўрганишга сарфланадиган вақт муайян кетма-кетликда баён этилади. У фанни ўқитиш, назариялар, воқеалар ва фактларни баҳолашнинг умумий илмий ва маънавий-яхлит йўналишини белгилайди. Дастурда ўқув материали таълим олиш йиллари бўйича олдинма-кетин жойлаштирилади. Дастурда белгиланган билимлар, уқув ва кўникмаларни таълим олувчилар тўла ўзлаштиришлари таълим жараёнининг самарадорлигини белгиловчи мезонлардан бири ҳисобланади. Ҳозирги замон таълими ахборот ва коммуникацион технологияларсиз шаклланиши ва ривожланиши мумкин эмас. Бу технологиялар таълим фаолиятининг турли соҳаларига тобора кенгроқ кириб келмоқда. Бунга жамиятни кенг кўламли ахборотлаштириш ташқи омиллари, билимдон мутахассислар тайёрлаш зарурияти, замонавий компьютер техникаси ва дастурий таъминотни тарқатиш, таълимни ахборотлаштиришга доир давлат ва давлатлараро дастурлар қабул қилиш билан боғлиқ ички омиллар кўмаклашмоқда. Ахборотлаштириш воситаларидан фойдаланиш аксарият ҳолларда педагоглар меҳнатини интенсивлаштиришга, шунингдек турли таълим тизимларида таълим олувчиларни тайёрлашнинг самарадорлик даражасига ижобий таъсир кўрсатади. Компьютер тармоқлари пайдо бўлиши билан таълим олувчилар ва педагоглар ер куррасининг исталган нуқтасидан ахборотни тезкорлик билан олиш имкониятини қўлга киритдилар. Глобал Интернет тармоғи орқали жаҳон ахборот ресурслари (электрон кутубхоналар, маълумотлар базалари ва ҳ.к.)га бир лаҳзада кириш мумкин. Мазкур оммавий ресурсда бир неча миллиард мультимедиа-ҳужжатлар эълон қилинган. Коммуникация воситалари ўқув-услубий ва илмий ахборотдан кенг фойдаланиш, оператив консультатив ёрдамни ташкил этиш, илмий-тадқиқот фаолиятини моделлаштириш, реал вақт режимида виртуал ўқув машғулотлари ўтказиш учун имконият яратди. Замонавий ахборот ва коммуникацион технологиялар, чунончи: электрон почта, телеконференциялар, ICQ таълим жараёни иштирокчилари ўртасидаги мулоқотни макон ва вақтда тақсимлаш учун имконият яратади. Бу ёндашувлар ёрдамида ахборот айирбошлаш (саволлар, маслаҳатлар, қўшимча материал, назорат топшириқлари билан ўртоқлашиш) мумкин. Буларнинг барчаси таълим олувчилар ва ўқитувчиларга олинган хабарларни таҳлил қилиш ва уларга ҳар қандай қулай пайтда жавоб бериш имкониятини беради.Ўз навбатида, дистанцион таълимни шакллантириш ва такомиллаштириш ўқув-услубий материалларни ва таълим воситалари мажмуаларини, чунончи: дарсликлар, практикумлар, топшириқ ва тестлар тўпламларини ишлаб чиқишга нисбатан янгича ёндашувлар пайдо бўлишига олиб келади. Ранг-баранг тренажёрлар ва мустақил ўқиш учун қўлланмалар ишлаб чиқишга кўпроқ эътибор берилиши лозим. Телекоммуникацион технологиялар ривожланиши билан Интернет тармоғининг таълим ресурслари трансчегаравий таълим учун муҳим воситаларга айланади.

**Давлат таълим стандартлари таълим тарбия жараёнини лойиҳалаш тури сифатида.** Билим, уқув ва кўникмалари, яъни малака даражаси ишлаб чиқариш талабларига жавоб берувчи профессионал кадрларни тайёрлаш ва танлаш муаммолари узоқ йиллардан бери ўзининг долзарб аҳамиятини сақлаб келмоқда. Мазкур соҳада иш кўриш ва тартибга солишнинг янада самаралироқ ва ишончлироқ ёндашувларини яратиш амалга жорий этиш зарурияти ҳозирги замон жамиятининг ижтимоий-иқтисодий муаммоларини ечишда инсон капиталининг тобора ўсиб бораётган аҳамияти билан белгиланади. Бундай муаммоларга ишлаб чиқаришни янгилаш суръатларини янада жадаллаштириш, миграция жараёнларининг кучайиши, янги глобал хавфлар (экология муаммолари, терроризмга қарши кураш ва б.) киради. Профессионал стандартлар – муайян ишни ёки касбий вазифаларни бажариш учун зарур бўлган билимлар, уқув ва кўникмалар, тажриба, қадриятлар тизими ва шахсий фазилатларга қўйиладиган талабларни белгиловчи ҳужжатлар ҳозирги вақтда мутахассислар томонидан меҳнат ва таълим соҳаларининг барқарор ва самарали ўзаро алоқасини яратиш, инсон ресурсларидан оқилона фойдаланилишини таъминлаш ва охир-оқибатда жамиятнинг барқарор ривожланишига кўмаклашиш имкониятини берувчи воситалардан бири сифатида қаралади. Таълимда давлат стандарти нима? Таълимни стандартлаштириш инсониятнинг ижтимоий онгида рўй берган туб ўзгаришлар туфайли келиб чиққан заруратдир. Иқтисодий аҳволи ва тараққиёт даражаси турлича бўлган давлатларда яшовчи барча кишиларнинг фикрлаш даражасини иложи борича бир хил ҳолатга келтириш эҳтиёжи пайдо бўлди. Бу ҳолат таълим стандартлари деб аталмиш тушунчани юзага чиқарди.

**Стандарт –** таълимда яратилган меъёрий режа, дастур, дарсликларни ўзлаштириш эквиваленти, яъни таълим мазмунини ўзлаштириш даражасидир. Стандартни ишлаб чиқишда талабани ҳаддан ташқари зўриқтириб юбормаслик талабларига риоя қилиш, яъни у ўқувчи ёшига мос, уни бажаришга қурби етадиган даражада бўлиши керак. Албатта, таълим олувчининг қизиқиши, хоҳиши, эҳтиёжи ҳисобга олиниши лозим. Давлат ва жамият таълим муассасалари олдига муайян ижтимоий буюртмалар қўяётган экан, ўша муассасалар томонидан тайёрланадиган кадр эгаллаши лозим бўлган ижтимоий сифатларнинг минимал чегарасини ҳам кўрсатиб бериши табиийдир. Таълим олувчилар эгаллаши лозим бўлган билим, кўникма ва маънавий сифатларнинг энг қуйи миқдори илмий асосларда белгилаб берилган расмий педагогик ҳужжат – давлат таълим стандарти ҳисобланади. Бундан кўриниб турибдики, ДТС назорат воситаси, айни вақтда, таълим муассасаларида кўзланган кўрсаткичларни қўлга киритиш учун зарур бўлган шароитни белгилаш ўлчови ҳамдир. Давлат таълим стандартларининг икки асосий вазифасини алоҳида таъкидлаб қўрсатиш мумкин. Бундай стандартлар ўқувчиларга бериладиган таълим мазмунининг мажбурий минимумини ҳамда битирувчиларнинг тайёргарлик даражасига қўйиладиган талаблар мажмуасини белгилаб беради. Таълим мазмунининг мажбурий минимуми ўқув дастурлари ва дарсликларда тўлиқ ўз ифодасини топиши шарт. Битирувчиларнинг тайёргарлик даражасига кўра ўқувчи муайян босқичда эгаллаши шарт бўлган билим, кўникма ва малакаларининг минимал миқдори белгиланади.

**Таълим стандарти** таълимнинг мақсади, қиммати, унинг мазмуни ва натижаси (тайёрлов даражасига бўлган талаб), таълим-тарбия программавий хусусияти, таълим жараёнининг тузилиш тархи, унинг мақсадга эришиш даражасини босқичма-босқич ва якуний диагностикасига мўлжалланган кўлам ҳамда вақтини, таълим ва маълумотлилик даражасини белгилайди.Кадрлар тайёрлаш миллий моделига мувофиқ ДТС ишлаб чиқиш тамойилларининг асосийлари бўлиб қуйидагилар ҳисобланади:

 гуманитарлаш ва инсонпарварлаш;

 назарийлаштириш (фундаментализация);

 умумтаълимий ва касбий тайёрлов;

 таълим – касбий программа долзарблиги;

 талабаларнинг академик зарбдорлиги;

 фанлар қисмлари ва гуруҳларнинг уйғунлиги;

 мустақил давом эттириш имкониятларини кенгайтириш;

 сифатнинг кўп босқичли назорати.

Таълимни гуманитарлаштириш таълим олувчиларда дунёни тўла тасаввур этиш, юксак маънавият, маданият ва жаҳон миқёсидаги тафаккурни шакллантиришга йўналтирилган. Кадрлар тайёрлаш миллий моделида қайд этилган вазифаларни бажариш, фақат фан, техника ва технологиядагина эмас, балки табиатшунослик, фалсафа, этика, эстетика, тарих, сиёсатшунослик, ҳуқуқ, иқтисод, экология ва ҳ.к.ларга замонавий ютуқлар асосида ДТСлар ишлаб чиқиш орқали кўзда тутилади. Ҳозирги замон мутахассиси кенг гуманитар билимга эга бўлиши лозим. Бу унинг маънавият ва маданиятини белгилайди. Таълимни инсонпарварлаштириш инсонни олий ижтимоий қадрият бўлиб етишишига, унинг қобилиятини очиш, турли-туман таълимий эҳтиёжини қондириш, умуминсоний қадриятлар устуворлигини таъминлаш, инсон ва атроф муҳит муносабатидаги уйғунликка эришишига йўналтирилган. Таъкид этилган масалаларни ҳал этиш ДТСларда инсон омилини ҳисобга олган ҳолда фанлар ўқув дастурини ишлаб чиқиш ва жорий этиш орқали ҳал этилади. Таълимни назарийлаштириш олий маълумотли кадрлар табиатдаги барча жонивор ва нарсалар, жараён ва ҳодисалар ҳақидаги яхлит тасаввурлари билимнинг илмий усуллари ва тизимли ёндашиш асосида билимни яратиш, олға силжитиш ва ёйишлари мумкин. Мустахассис учун жиддий назарий тайёргарлик кўп илм талаб қилувчи ва информацион технологияларни ишлаб чиқиш, ўзлаштириш ва самарали тадбиқ этиш учун зарур. Таълимнинг узлуксизлиги унинг ташкилий ва функционал маънодаги узлуксизлигининг асоси ҳисобланади.

### ЭТИКА ВА ЭСТЕТИКА ФАНИНИНГ ДИДАКТИК ТАЪМИНОТИНИ ШАКЛЛАНТИРИШ УСУЛЛАРИ ВА ВОСИТАЛАРИ

Сўнгги 20 йил мобайнида профессионал стандартларни ишлаб чиқиш, такомиллаштириш ва амалга кенг жорий этиш борасидаги фаолият жаҳонда бир неча йўналишларда ривожланмоқда. Биринчидан, стандартларнинг локал тармоқ тизимларидан умуммиллий тизимларни шакллантириш сари ҳаракат юз бермоқда. Бу жараён Австралия, Канада, Буюк Британия, АҚШ, Германия, Япония, Нидерландия, Чили, Малайзия, Филиппин, Туркия, Руминия каби мамлакатларда кузатилмоқда. Иккинчидан, профессионал стандартларни шакллантириш ва улардан фойдаланишнинг янгича ёндашувлари ва усуллари ишлаб чиқилмоқда. Улар меҳнат соҳасида ҳам, таълим соҳасида ҳам фаол қўлланилмоқда. Хусусан, таълим соҳасида улар касбий тайёргарлик дастурларини ҳамда касб-ҳунар таълими натижаларига баҳо бериш ва аттестациядан ўтказишнинг янада самаралироқ усулларини ишлаб чиқиш учун замин яратмоқда.

**Таълим тамойиллари.** Таълим жараёни мураккаб ҳамда кўп қирралидир. Унда ўқитувчи ва ўқувчилар фаол иштирок этадилар. Бу жараённинг муваффақиятли ва самарали натижаси таълим жараёнининг қонун-қоидалари, яъни таълимга қўйилган дидактик талабларга қай даражада амал қилишларига боғлиқ. Ўқитиш билиш фаолиятининг ажралмас қисми сифатида, инсоннинг теварак-атрофдаги дунёни билишнинг умумий қонунлари асосида содир бўлади. Шу сабабли шахсни ўқитиш, тарбиялаш, баркамол авлод қилиб етиштириш жараёнида бир бутунликда амалга ошириш зарур. Ўқитувчи қачонки таълим тамойилларидан хабардор бўлгандагина уни самарали бошқариш, ўқитишнинг самарали усулларини туғри танлаш имкониятига эга бўлади. Шунинг учун ҳам ўқитиш тамойиллари таълим жараёнининг энг муҳим масалаларини назарий ва амалий жиҳатдан тўғри ҳал қилишнинг асосий негизи ҳисобланади. Таълим тамойиллари ўқув юртлари олдида турган улкан вазифалар асосида белгиланади. Улар ўзаро бир-бири билан мустаҳкам боғлиқ ҳолда бир тизимни ташкил этади, ҳар бир дарсда дидактик тамойилларининг бир нечаси иштирок этиши мумкин.

**Дидактиканинг тамойилларига:**

** Илмийлик тамойили**деб ўқув юртларида бериладиган билим илмий характерга эга бўлиши, фан-техниканинг сўнгги ютуқ ва кашфиётларини ўзида ифода этиши лозим. Илмийлик тамойили фақат бериладиган ахборотни илмий асослаб бериш билан чегараланмай, уларнинг манбаларини таҳлил қилиш, тарихийлик усулларини қўллаш ҳам илмийлик тамойилларига киради.

** Таълимдаги онглилик ва фаоллик** – ўқувчидаги кўтаринки кайфият, кўпроқ билишга интилиш, мустақил фикрлаш ва хулосалар чиқаришга ундайди. Билимларни онгли ва фаол ўзлаштириш ўқитиш жараёнининг психологик томонларида ўз ифодасини топади.

** Таълим олувчилар имконияти ва ёш хусусиятларидан келиб чиқиш тамойили** – ҳар бир боланинг қабул қилиш ва хотирасида сақлаб қолиш қобилиятига жиддий эътибор бериши зарур.

** Кўргазмалилик тамойили** – ўқитиш жараёнини кўргазмали ташкил этиш зарур. Ҳам эшитиш, ҳам кўрсатиш орқали ўқув материалларини идрок қилиш, уларни онгли ва пухта ўзлаштириш, билимларни англаб етишларига асос солади.

** Мунтазамлилик ва давомийлик тамойили** – ўқув материалини мантиқий боғлиқ равишда ўрганиш. Бу тамойил тушунчалар, далиллар ва бошқа фикрлар. Қонун ва қоидалар билан амалий ишларни бажариш ўртасидаги мантиқий боғлиқларни ўрнатиш орқали амалга оширилади.

** Таълим тарбияни назария, ҳаёт билан боғлаш тамойили** машғулотлар давомида ўқитувчи назарий билимларнинг амалий фаолиятда қўлланиш имкониятини ва зарурлигини кўрсатиб беришлари лозим.

** Таълим ва тарбиянинг бирлиги тамойили** – инсонларга билим бериш, ўргатиш ва уларни ривожлантириш бир бутунликда амалга оширилиши зарур. Бир бутун таълим жараёнида икки ўзаро боғлиқлик, ҳаётни билиш ва унга амалий муносабатни таркиб топтириш жараёни намоён бўлади. Бу жараёнда таълим етакчи ролни ўйнайди. Чунки билим бермай туриб уни ҳаётга татбиқ қилишни ўргатиб бўлмайди. Аммо, билим бкришдан мақсад бу билимни ҳаётда қўллашликдир. Шунинг учун бу билимни амалда ишлатишга ўргатиш (тарбия) жараёни бўлиши шарт.

Таълим-тарбия беришда дидактиканинг юқорида келтирилган қонуниятларига бўйсунишдан ташқари, ҳар бир фанда дарс беришнинг ўз қонуниятлари ҳам мавжуд. Дарс берганда уларни ҳам эътиборда тутиш лозим. Фан ва техниканинг ривожи илмий билимларнинг ҳажмига ва характерига таъсир кўрсатади. Буларнинг ҳаммаси эса ўз навбатида таълим тизимида ўз аксини топади. Таълим тизими ҳар бир жамиятнинг ривожланиш асоси бўлиб хизмат қилади. Чунки айнан таълим тизими жамиятнинг ҳар бир аъзосини маънавий, илмий дунёқарашини шаклланишида энг асосий ўринни эгаллайди. Шунинг учун ҳам барча тарихий юксалиш, янгиланиш босқичларида айнан таълим тизимини ислоҳ қилиш муҳим ўрин тутган. Таълим тизими ҳар бир жамиятнинг ривожланиш даражасидан ҳамда шу жамиятнинг талабларидан келиб чиққан ҳолда шаклланади.

**Таълим усуллари ва воситалари.** Ҳозирги пайтда , аввал таъкидлаб ўтганимиздек, тайёр билимни ўзлаштириш асосий мақсад бўлмай, энг асосийси, талабаларнинг интллектуал қобилиятларини ривожлантириш, мустақил танлаш ва қарор қабул қилиш кўникмасини ҳосил қилиш объектив заруриятга айланди. Бу мақсадни амалга ошириш эса кўп жиҳатдан дарс ўтиш методларини танлашга боғлиқ. Ҳар қандай фанни ўрганишда турли методлар қўлланилади. Бунинг сабаби, биринчидан, дарсни қизиқарли бўлишига, талабаларни диққатини ўтилаётган дарсни ўзлиштиришга қаратилади. Психологлар тадқиқотларига кўра, ҳар қандай тажрибали педагог ҳам бир хил методни қўллаб дарс берса, талабалар диққатини фақат 20 дақиқа жалб қилиши мумкин экан. Иккинчидан, талабаларнинг дарсни ўзлаштириш, билимни қабул қилиш қобилиятлари ҳар хил бўлиб, турли услубларни қўллашгина ўтилаётган мавзуни талабалар томонидан нисбатан тўлиқ ўзлаштиришга олиб келади. Учинчидан, дарс ўтиш методлари талабаларни фикрлаш доирасини шакллантиришга ёрдам беради. Шунинг учун ҳам, барча педагоглар талабаларга билим беришнниг энг самарали йўли, дарс ўтишга турли методларни қўллаш зарур деган фикр тарафдори бўлиб, айнан қайси метод қайси категориядаги талабалар учун қўллинилиши маъқуллиги бўйича ягона кўрсатма йўқ. Жаҳон педагогикаси тажрибаси шуни кўрсатадики, таҳлилий фикр юритадиган талабалардан муваффақият билан ишловчи бизмесмен, сиёсий лидер, фан арбоблари етишиб чиқади. Таҳлилий фикрлаш мустақил фикрлашдир. Ҳар бир кишининг фикр юритиши индивидул характерга эга бўлиб, бошқаларникидан ажралиб туради. Ахборот эса таҳлилий фикрлашнинг бошланғич нуқтасидир. Илмий адабиётларда билим бериш услубига таъсир этувчи мезонларга:

а) ҳар бир талабалаhнинг индивидуал хусусиятлари; Ҳар бир кишининг индивидуал, ўзига хос хусусяиталри инсон томонидан ахборот қабул қилишда ҳам ифодаланади. У бошқа омиллар билан бирга унинг шахсий хусусиятларига ҳам чамбарчас боғлиқ. Психологлар одамларни интроверт ва экстраверт гуруҳларга бўлишади. Интроверт типидаги талабалар кўпроқ индивидуал қатнашиш устун дарс ўтиш услубларини ёқтиришади. Масалан, маъруза эшитиш, китоб ўқиш, адабиётларни конспект қилиш, назорат иши, реферат, доклад ёзиш кабилар. Экстраверт гуруҳидаги талабалар ўқитишнинг фаол турларини, бошқалар билан ҳамкорликда бажариладиган услубларни ёқтиришади. Масалан, кичик гуруҳларда ишлаш, моделлаштирилган ўйинлар ўтказишда қатнашиш кабилар.

б) ахборотни қайта тиклаш қобилияти; Инсонларда олган ахборотни қайта ишлаш қобилияти ҳам турлича. Талабалар билим олиш, олган ахборотларини ёдда сақлаш, тушуниш ва қўллашда бир-биридан фарқ қиладилар. Баъзи талабалар учун вербал (сўзда ифодаланган) ахборот. Масалан, маъруза эшитиш ёки радио орқали тинглаш етарли. Бошқалари учун эса визуал (кўриш) ахбороти муҳим. Улар кўргазмали қуроллар – жадвал, схема, график, диаграмма кабилар орқали мавзунинг мазмунига тез тушунишади. Учинчи гуруҳ талабалари учун кинестетик (ўзи қатнашувчи) ахборот фойдали. Улар ўқитишнинг актив услублари орқали ахборотни яхши ўзлаштирадилар.

в) талабаларни бир-бирига ўзаро таъсир кўрсатиши, ҳамкорлик қилиш хислатларини киритилган. Талабалар кўп нарсаларни бир бирларидан ўрганишади. Шунниг учун талааларни бир-бирларига таъсир кўрсатиш, ҳамкорлик қилишга асосланган дарс ўтиш методлари муҳим аҳамиятга эга. Мсалан, баъзилар мустақил, биринчи бўлишга интилиши билан ажралиб туради. Улар алоҳида ўқишни маъқул кўради. Уларга дебат, мунозара олиб бориш, конкурсларга қатнашиш ёқади. Бошқалар ёлғизликдан кўра ҳамкорликда ўқишга мойил. Олимларнинг тадқиқотлари бўйича ўқитиш жараёнида берилган ахборотни эслаш қолиш қўлланилган методларга кўра қуйидагича кўринишда акс этар экан. Биз маъруза, доклад эшитар эканмиз унинг 5 фоизини, ўқиган материалларимизни 10 фоизи, видео, расм, кўргазмаларни кўрганимизни 20 фоизини, тажрибани намойиш қилинганида кўрган ва эшитганларимизни 30 фоизини, муҳокама қилганимизни 50 фоизини эслаб қорал эканмиз. Ишбилармон ўйин, лойҳа методи, мустақил ўқиганларимиз, таҳлил қилганларимизни муҳокама қилишсамарали метод экан. Бунинг натижасида талабалар онгида маълумотнинг 75 фоизи сақланиб қолар экан. Лекин, ўқув-амалий машғулотлар жараёнида талабаларнинг бир-бирларига ўргатишлари ундан ҳам самаралироқ ҳисобланади, бунда 90 фоиз маълумот ўзлаштирилади. Билимни ўзлаштириш билан бир қаторда уни ёдда сақлаш, ундан фойдаланиш, такрорлаб туриш муҳим аҳамиятга эга. Демак, талабалар энг аввало ўқув материалини ўзлаштириши, ёдда қолиш учун олинадиган ахборотни иложи борича эшитиш ва кўриш орқалигина эмас, балки ўзи гапириши катта аҳамиятга эга . Бунга дарс ўтишда турли методларни қўллаш орқали эришиш мумкин.

### ЭТИКА ВА ЭСТЕТИКА ФАНЛАРИНИ ЎҚИТИШДА ДИДАКТИК ТАЪМИНОТ ВОСИТАЛАРИДАН ФОЙДАЛАНИШ - ИЖОБИЙ НАТИЖАНИ ТАЪМИНЛАШНИНГ БОШ АСОСИ

Таълим усуллари ахборотни узатиш ва қабул қилиш характерига қараб сўз орқали ифодалаш, кўргазмали ва амалийга бўлинади. Таълим жараёнида усул билан бир қаторда “услуб” ва “восита” терминлари ҳам ишлатилади. Услуб – маълум ўқув материалларини ўтишда қўлланилаётган асосий ўқитиш усули билан бирга иккинчи бор таълим усулининг айрим элементларидан фойдаланиб иш кўришдир. Восита – маълум ўқитиш усулини амалга ошириш учун зарур бўлган ёрдамчи ўқув материаллари – асбоб, қурол, аппарат ва бошқа шу кабилардан фойдаланишдир. Дарс ўтишда қўлланиладиган методларни шартли равишда анъанавий дарс ўтиш услублари ҳамда талабалар фаоллигини оширувчи интерактив методларга ажратиш мумкин. Анъанавий дарс ўтишда дарснниг асосий мақсади кўпроқ тушунтиришга қаратилган бўлиб, ўқитувчи – таълим берувчи, талабла – билим олувчи ролини бажаради. Уларни ўрганилаётган мавзу қай даражада ўзлаштирганларини назорат қилиш жараёнида илдирган фикрларига қараб аниқланади. Таълим интерактив методларининг мақсади билим бериш эмас, балки талабаларда мустақил равишда ўқиш, изланиш, саволларга жавоб топиш, қарор қабул қилиш кўникмасини шакллантиришдир. Интерактив методлари айрим адабиётларда ноанъанавий дарс ўтиш методлари деб ҳам таърифланади. Бу методлардан аввалари ҳам фойдаланилган, лекин камроқ эътибор берилган. Ҳозирги пайтда бутун дунёда фаол интерактив методларни қўллашни дарс ўтишнинг самарали методи сифатида тан олиниб, кенг қўлланилмоқда. Демак, таълим жараёнида ўқув материалларининг характерига қараб танланган таълим усуллари у ёки бу услуб ва воситаларни ўз ичига олган бўлиши мумкин. Масалан, физика, химия, биология каби фанларни лаборатория машғулотисиз ўзлаштириш мумкин бўлмаганидек, математика, она тили грамматикасини машқ қилмай, мисол ва масалалар ишлатмай туриб, кўзланган мақсадга эришиб бўлмайди.

Олий ўқув юртида таълимнинг асосий шакллари. Таълимни ташкил этиш шакллари деганда, аниқ муддатда ва тартибда педагогнинг талабалар билан олиб борадиган машғулотлар турларини тушунамиз. Ҳозирги кунда ўқитиш жараёнларини синф дарс шаклида олиб бориш кенг тарқалган. Инсоният тарихига назар ташлайдиган бўлсак, таълимни ташкил этиш шакллари ижтимоий тузум манфаатларига мос ҳолда пайдо бўлган ва ривожланган. Дастлабки даврларда таълим бериш ишлари одамларнинг меҳнат фаолияти, турмуш тарзи билан узвий боғланган ҳамда билим бериш, ўргатиш ишлари якка тартибда олиб борилган. Таълимнинг ташкилий масалалари Ал Форобийнинг “Фан ва ақл заковат” асарида ўқув фанларини гуруҳларига бўлиб ўқитиш, уларнинг тарбиявий моҳиятини очиш масалаларига эътибор берилган. Педагогика тарихида таълимни ташкил этишнинг асосий шакли дарс ҳисобланган. Синф дарс тизимини дидактик талаблар асосида яратишда буюк чех педагоги Ян Амос Коменскийнинг хизматлари катта. Унинг синф дарс тизимининг асосчиси сифатида бутун дунё тан олган. Шарқ мутафаккирларидан Ал Форобий, Абу Али ибн Сино, Авлоний, Ҳ.Ниёзийлар синф дарс тизимига ўқитишнинг аҳамияти ҳақида ўз фикрларини билдириб ўтишган. Ҳозирги тарихий жараёнда педагогика фани олдида турган муаммолардан бири таълимнинг ташкилий шакллари самарадорлигини ошириш билан боғлиқ илмий назарий, услубий ва амалий муаммоларни ҳал этишдир. Бу борада республикамизда “Кадрлар тайёрлаш миллий дастури”ни амалга оширишда таълим тизимига янги педагогик технологиялар татбиқ этиш билан боғлиқ ишлар қилинмоқда. Олий ўқув юртида ҳозирги замон ўқув тарбия жараёнида таҳсил мақсадларини амалга оширишда асосий таълим шакли маъруза, амалий машғулот, семинар дарслари ҳисобланади. Маъруза (арабча, лекция, лот. – ўқиш) ўқув материали, бирор масала, мавзу кабиларнинг маълум бир тизимга солинган баёнидир. Маъруза ўқув жараёнининг асосий бўғини, дарс ўтишнинг асосий шаклларидан биридир. Маъруза талабалар билан мулоқотда бўлишнинг алоҳида шакли ва уни бошқа ҳеч қандай ўқув шакли билан алмаштириб бўлмайди. Маърузанинг олдига қуйиладиган мақсад ҳар хил бўлиб, бу мақсад максимал даражада амалга ошиши учун, унинг функцияларига аҳамият бериш керак.

Маърузанинг асосий функциялари қуйидагича:

1. Профессионал таълим бериш ва дунёқарашни шакллантириш.

2. Талабалар диққатини асосий мақсадга йўналтириш. Маърузада талабаларнинг диққат эътибори ўқув материалининг асосий мазмуни, қонун-қоидалари, уларнинг назарий ва келгусидаги амалиётда, мутахассислик фаолитяида қандай ўрин тутиши ва аҳамиятига, уни ўзлаштириш методларига қаратилади.

3. Талабаларга тарбиявий таъсир кўрсатиш. Уларни ахлоқий, маънавий жиҳатдан баркамол бўлиши, меҳнатга муносабати, ижтимоий-психологик хислатларини шакллантириш.

4. Билим бериш, ўрганаётган фан бўйича ахборот олиш, олган ахбороти асосида хулоса чиқаришга ўргатиш.

5. Методологик функцияси – маъруза жараёнида тадқиқот методлари таққосланади, қиёсланади, илмий изланиш тамойиллари аниқланади.

6. Идрок, тафаккурни ривожлантирувчи – мантиқий фикрлаш ва ўз фикрини асослашга ўргатади.

Маърузада мавзунинг асосий саволлар кетма-кетилик асосида ёритилади. Албатта, маърузанинг методик жиҳатдан ёритилиш, баён этилиши қўйилган мақсад, ўрганилаётган фаннинг, мавзунинг ўзига хос хусусиятлари билан боғлиқ. Маъруза фақатгина иқтисодий ривожланишнинг асосий қонуниятларини очиб бериш билан чекланиши керак эмас, фаннинг сўнгги ютуқларидан фойдаланган ҳолда илмнинг амалиётда қандай аҳамиятга эга эканлигини, ҳаётда реал муаммоларни ечишдаги аҳамиятини, ечиш йўлларини ҳам кўрсатиши керак. Маъруза қандай фандан ўқитилишидан қатъи назар, илмий характерга эга бўлиши, турил назарий йўналишлар, илмий мактабларнинг асосий ғояларини талабалар онгига етказиши ва олган билимини ишончга айлантириши керак. Ҳар қандай маърузанинг энг зарур шарти аудитория билан мулоқотга киришишдир.

Семинар (лот. seminariym – манба) – машғулотларига курснинг энг муҳим, касбий тайёргарлик савиясини белгилайдиган, тушуниш ва ўзлаштириш қийин бўлган мавзулар олиб чиқилади. Бундай машғулотлар тайёргарлик даражаси юқори бўлган талабаларнинг якка тартибда сўзга чиқиши билан эмас, балки ҳар бир талабанинг қатнашишини таъминлайдиган шароитда амалга оширилади. Маърузада одатда баён қилиш етакчи ўрин эгаллайди. Талабалар маъруза тинглашда пассив роль уйнайдилар. Семинар дарсида эса талабалар фаол бўлишади. Маъруза дарси монолог тарзида баён қилинса, семинар дарси диалог асосида олиб борилади. Одатда, семинар дарсида талабаларнинг билими, ўз устида ишлаш даражаси аниқланади, назорат қилинади. Таълимнинг семинар шакли қадимги Юнон ва Рим мактабларида пайдо бўлган. Кейинчалик Ғарбий Европа университетларида ривожлантирилган. Бу университетларда семинар талабанинг адабиётлар, манба устида ишлаши вазифасини ўтаган. 20 аср бошларидан семинар дарслари талабаларнинг умумий дунёқарашини кенгайтиришда, уларни муайян фан тарихидаги муҳим муаммо ва тадқиқотлар билан таништиришда катта роль уйнаган.

Семинарнинг асосан уч тури бор:

1. Ўрганилаётган фан ёки курсни чуқур ўрганишга ёрдам берадиган семинар дарслари.

2. Айрим муаммо ёки асосий мавзуни ўрганиш учун ўтказиладиган семинарлар.

3. Тадқиқот характеридаги семинарлар.

Семинар машғулотларининг асосий мақсади – талабаларнинг чуқур билим олишини таъминлаш, олган билимни реал ҳаётда қўллашга ўргатишдир. Бунниг учун талаба олган ахборотларини таҳлил қилиш, илмий тадқиқот ўтказиш, таққослаш, хулоса чиқаришни билиши керак.

Семинар дарсини ўтказишда қўлланадиган услублар турли туман бўлиб, у ёки бу услубни танлаш, ўрганилаётган фаннинг хусусиятига, ўтилаётган мавзуга, семинар дарсига қуйилган мақсадга , танланган услубни қўллаш имкониятига боғлиқ. Ҳозирги пайтда фанларни ўрганишда нисбатан кенг қўлланиладиган услублардан: экспресс савол-жавоб, саволлар тизимига асосланган муҳокама, семинар машғулоти режаси бўйича атрофлича суҳбат, моделлаштирувчи ўйин, доклад ва рефератларни муҳокама қилиш, тест ечиш ва уларнинг натижасини муҳокама қилиш, мунозара ва бошқаларни кўрсатиш мумкин. Семинар мавзуси маъруза мавзуси билан бир ҳил бўлиши шарт эмас. Баъзан мавзудаги айрим саволлар маърузада кўриб чиқилса, айримларини семинарда муҳокама қилиш мумкин.

**Ўзини-ўзи назорат қилиш учун саволлар:**

1. Дидактика нима?

2. Таълим мазмуни ва унинг шаклланиш тамойилларига тавсифберинг.

3. Давлат таълим стандартлари моҳиятига тавсиф беринг.

4. Ўқув фани сифатидаги ижтимоий педагогикага тавсиф беринг.

5. Таълимнинг усуллари ва воситаларини айтинг ва уларга тавсифберинг.

6. Олий ўқув юртида таълим жараёнини ташкил этишнинг методикйўналиши қандай вазифани бажаради?

**Фойдаланилган адабиётлар рўйхати:**

1. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

2. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

3. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

4. Абдулла Шер. Эстетика / Дарслик. Тошкент: Шарқ, 2014.

5. Абдулла Шер, Баҳодир Ҳусанов. Эстетика /Услубий қўлланма.Тошкент: Ўзбекистон файласуфлари миллий жамияти, 2010.

6. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

7. Нурматова М., Муҳаммаджонова Л. Маънавиятнинг ахлоқий асослари /Ўқув қўлланма. Тошкент: Унверситет, 2013.

8. Пулатова Д.А., Жалолова Ў.К., Рўзматова Г.М. Ахлоқшунослик /Ўқув

қўлланма. Тошкент: Premier print, 2011.

9. www.Ziyonet.uz

10. www.edu.uz

11. www.bimm.uz

## 3-МАВЗУ: ЭТИКА ВА ЭСТЕТИКА АСОСЛАРИ ФАНИНИ ЎҚИТИШДА ИЛҒОР ИНФОРМАЦИОН-ТЕХНОЛОГИЯЛАРНИ ҚЎЛЛАШ МЕТОДИКАСИ

**РЕЖА:**

1.ЭТИКА ВА ЭСТЕТИКА АСОСЛАРИНИ ЎҚИТИШДА КЎРГАЗМАЛИЛИКНИ ҚЎЛЛАШНИНГ ЎЗИГА ХОСЛИГИ.

2. КЎРГАЗМАЛИЛИК ШАКЛЛАРИ.

**Таянч иборалар:** *кўргазмалилик шакллари, схема, диаграмма, цифралар, ҳужжатли ва бадиий фильмлар, схема, диаграмма, цифралардан фойдаланиш, этика ва эстетика.*

### ЭТИКА ВА ЭСТЕТИКАНИ ЎҚИТИШДА КЎРГАЗМАЛИЛИКНИНГ ЎЗИГА ХОСЛИГИ

 Этика ва эстетикани ўқитишда кўргазмали воситаларни қўллаш мақсадга мувофиқдир. Улар, масалан, а) схема, диаграмма, цифралар; б) ҳужжатли ва бадиий фильмлар; в) бадиий адабиёт; г) мультимедия ва бошқа кўринишларда бўлиши мумкин.

Кенг маънода айтганда кўргазмалилик воқеликни конкрет ҳиссий образлар, тасаввурлар шаклида акс эттиришни билдиради.

Билимни кўргазмали шаклда узатиш дарсни хотирада яхши сақланиб қолишига ёрдам беради. Зеро, олимларнинг текширувига кўра кўриш орқали инсон 90 фоиз маълумот ўзлаштира олар экан. Шунинг учун ҳам кўргазмалилик билим беришда самарали восита ҳисобланади. Бу услубпи қўллашда ҳам ўз меъёри бўлиши керак. Чунки кўргазмалилик фикрлаш жараёнининг ўрнини қоплаб олмаслиги керак. Акс ҳолда бу дарс эмас, фақат томоша бўлади.

Кўргазмалиликни фалсафа ўқитишда ўзига хослиги бор. Зеҳни ўткир, билимга бўлган эҳтиёжи яхши ривож топган, ҳаёли ҳақиқатни чуқур билиш сари қатьий қаратила оладиган, иродали кишилар учун нафақат турли хилдаги схема, диаграммалар балки ҳаётнинг ўзи, ҳаётдаги ҳар бир нарса билим манбаи бўла олади. Ундай одамлар учун ҳатто ўқитувчи ҳам керак эмас, унга ҳатто йўл ёқасида тинчгина ётган тош ҳам, дарахт ҳам, шамга парвона бўлиб, куйиб кетадиган капалак ҳам билим беради. Фақат табиатнинг бу улкан дафтарини ўқиш ва уқишга бўлган чин иштиёқ бўлса бас.

Лекин бизнинг бугунги талабаларимиз орасида бундайлар жуда-жуда кам учрайди. Деярли учрамайди. Шунинг учун биз ўз дарсларимизда иложи борича фикрларни кўргазмали қилишга интиламиз.

Одатда фалсафани кўргазмали қилиш мумкин эмас деб ҳисобланади. Бундай фикрнинг асосида фалсафанинг жуда теран илм шакли (донишмандлик) жанрини чуқур англаш ётади. Шунга қарамасдаи кўргазмалиликка иложи борича интилиш зарар қилмайди. Айни замонда фалсафа ўқитишда кўргазмалиликнинг ўзига хослигини назарда тутиш жоиз.

Бу ўзига хослиги шундаки, этика ва эстетикадаги кўргазмалилик тушунтирилаётган объектни кўрсатиш билан кифояланмайди, балки кўрсатилишдан олдин ҳам, ундан кейин ҳам катта мантиқий иш амалга оширилади. Демак,этика ва эстетикадаги кўргазмалилик чекланган, фрагментар характерга эга бўлиб, иккиламчи роль ўйнайди ва асосан мантиқий мушоҳада қобилияти биринчи ўринга чиқади. Масалан, химия фани мутахассиси бир модданинг ҳосил бўлиши жараёнини кўрсатмоқчи бўлса бир ёки бирнеча пробиркани бир- бирига қўшиш орқали ўз мақсадига ета олади. Лекин фалсафа ўқитувчиси, масалан, миқдор ва сифат боғланишлари устида бундай эксперимент ўтказиши мумкин ва етарли эмас. Зеро бунда мантиқий хулосалаш ҳам зарур.

Бундан ташқари фалсафий дарсларнинг мавзулари бутун жамият, бугун инсоният, бутун табиат, бутун олам, борлиқ хусусида бўлгани учун, бундай объектларни ҳеч қандай кўргазма қамраб ололмайди.

Шунга қарамасдан асосий категория ва ғояларни эмас, балки мавзунинг бошқа майда жиҳатларини ишончли, далилланган, ойдинроқ қилишда кўргазмалиликдан фойдаланиш мақсадга мувофиқ.

### КЎРГАЗМАЛИЛИК ШАКЛЛАРИ

Фалсафани ўқитишда одатда қуйидаги кўргазмали воситалар қўллаб келинади:

а) схема, диаграмма, цифралар;

б) ҳужжатли ва бадиий фильмлар;

в) бадиий адабиёт.

г) мультимедиа.

Буларни бирин — кетинликда конкрет кўриб чиқамиз.

а) схема, диаграмма, цифралардан фойдаланиш.

Схема деганда бирон нарсанинг умумий, асосий жиҳат ва белгиларини ташқи тавсифлаш, ифодалаш назарда тутилади.

Айтганимизни кўрсатиш учун мисол келтирайлик. Маъруза "Этиканинг асосий категориялари" мавзусига бағишланган бўлса, инсон томонидан реалликни қабул қилиниши мураккаблигини тавсифловчи схемани келтириш мумкин;

Диаграмма — бу бирон нарсанинг миқдорий ва бошқа муносабатларини таққослаш учун хизмат қиладиган расм (чертеж) бўлиб, ундан ҳам фойдаланиш намуналари бор. Масалан, этика эстетиканинг маънавий маданиятнинг бошқа соҳалари билан қандай боғланганини кўрсатишда диаграммадан фойдаланиш мумкин:

Цифралардан муайян файласуф ёки фалсафий таълимотнинг, мактабнинг, оқимларнинг қандай тарихий изчилликда содир бўлгани, уларнинг ўзаро ворислиги жиҳатларини ёритишда кенг фойдаланилади.

б) Ҳужжатли ва бадиий фильмлардан фойдаланиш.

Ҳужжатли ва бадиий фильмлардаи кенг фойдаланиш қийин. Бунинг учун ўқув даргоҳларида махсус заллар бўлиши керак. Лекин шароит бўлса, улардан фойдаланиш жуда катта фойда берган бўлур эди. Масалан, экологик ахлоышунослик ҳақидаги фильмни гапиргандан кўра кўрсатган афзалроқ. Бунда талаба мазкур муаммо қуруқ гап эмас, хужжатларда тасдиқланиб турган факт эканига ўзи иқрор бўлиш имкониятига эга бўлади. Унда табиатни асраш, ватанпарварлик туйғуси қуруқ гап эмас, ўз кўзи билан кўрган манзарага асосан яхшироқ илдиз отади.

Гарчи бадиий фильмлардан дарсда фойдаланиш ҳужжатли фильмлардан фойдаланиш каби қийинчиликлар билан боғлиқ эса-да, фалсафий дарслар мазмунини ёритишда уларнинг қиммати, фойдаси жуда катта. Хусусан, "Махабхорат", "Рамаяна" каби ҳинд бадиий сериаллари фақатгина афсонавий қизиқарли ҳикоялар эмас, балки ниҳоятда чуқур фалсафа мактабдир.

Ваҳоланки, бизнинг талабалар бу фильмни кўриб, тез —тез эслаб турсалар жуда катта ахлоқий ва ҳаётий таълим мактабини кўрган бўлур эдилар.

Шунга ўхшаш фалсафий дарсларда фойдаланса яхши бўладигаи Ғарб фильмлари ҳам бор. Буларга мисол қилиб "Арвоҳ" (Привидение), "Матрица" фильмларини олишимиз мумкин. Ушбу фильмларда руҳият оламининг реал мавжудлиги ҳақида ҳикоя қилинади. Бундай мавзудаги фильмлардан ўтмиш материалистик мафкураси томонидан руҳият оламининг объектив реаллигини инкор зтилиши оқибатларидан халос бўлиш йўлида фойдаланса бўлар эди. Бундай мисоллар кўп. Лекин техник ва молиявий шароит йўқ. Шунда ҳам талабаларга шу фильмлар қаерда кетаётганини билдириб, уларни кўришга тавсия бериш мумкин.

Умуман, маънавиятга чуқур эътибор кучайиб бораётган бугунги кунда ушбу эҳтиёжлар ҳам тез орада қондирилиши мумкин деб умид қилиш мумкин.

в) Бадиий адабиётдан фойдаланиш.

Этика ва эстетика дарсларида бадиий адабиётдан фойдаланиш жуда катта самара беради. Зеро, бадиий асарлар, биринчидан, қуруқ мантиқий мушоҳада каби оғир, мураккаб ифодаланган эмас, иккинчидан, бадиий асарлар аксарият ёзувчи ё шоирларнинг қалбидан булоқ каби тошиб чиққани туфайли тўғридан тўғри қалбга бориб тушади ва айнан шунинг учун талаба хотирасида яхши сақланади, учинчидан, бадиий асарлар ҳаёт билан жуда яқин бўлганлиги туфайли ҳам яхши қабул қилинади. Хусусан фалсафий маданият учун бадиий асарларнинг афзаллиги беқиёсдир.

Шу ўринда мана шу эҳтиёжнинг ифодаси бўлган мисолни келтирмоқчиман. Фалсафа факультетида ўқийдиган талабалар билан тўгарак машғулоти ўтказаётган эдим. Машғулот вақтида фалсафанинг фандан нақадар юксаклиги, фалсафанинг илмийлиги унинг фақат бир қирраси эканлиги ҳақида гапираётгандим. Шунда талабаларимиздан бири гапимнинг исботи ўлароқ француз мумтоз адиби Александр Дюманинг "Граф Монте — Кристо" асаридан бир кўчирмани ўқиб берди. Унда "Фалсафани ўрганмайдилар, фалсафа бу тўплаб борилган билим билан юксак идрокнинг мажмуасидир, фалсафа-Исо пайғамбар осмонга кўтарилиб, оёқ босган ёрқин булутдир"дейилган эди. (А. Дюма "Граф Монте — Кристо" - Т. 1981 й. 179 бет). Бунда гениал адиблардан бири фалсафага, унинг моҳиятига баъзи бир файласуфларга нисбатан ҳам теран ёндошгани кўриниб турибди. Яъни мазкур адибнинг англовида фалсафа Исодайин шахсни пайғамбар даражасига етказган ёрқинлик тимсоли сифатида қаралмоқда.

Бадиий адабиётда тимсол (мажозийлик) олдинги ўринда бўлганлиги туфайли оддий кундалик ақл унинг маъно ва моҳиятига тезда ета олмайди. Баҳоланки, фалсафани фан сифатида эмас, балки А. Дюма англаган маънода, қолаверса буюк Суқрот, Арасту, Ғаззолий, Форобий, Ибн —Сино, А.Навоий ва бошқалар англаган маънода тушуниб етмоқ учун илмий қадрият сифатидаги билимларни қалб илми бўлган мажозий англов билан узвий пайванд қилмоқ ҳам зарур.

Шундай қилиб, биз этика ва эстетикани ўрганиш ва ўргатишда кўргазмалилик нима эканини қисқача кўриб чиқдик. Лекин кўргазмалиликни қўллашда фалсафанинг донишмадлик категорияси бўлган меъёрни ҳам эсда тутиш керак. Бунда меъёр бўлиб дарснинг яхши ўзлаштирилиши, талабанинг яхши фикрлаши, фаоллашуви кабилар хизмат қилади. Баъзи бадиий ё ҳужжатли фильмлар кўрилганда, фақат фрагментларни ажратиб олган яхши. Акс ҳолда дарс вақти етмайди. Кўпинча фильмлардан олинган образлар ҳам яхши кўргазма бўлиши мумкин. Масалан, "Махобҳорат" асаридаги Пандузодалар билан Курузодалар орасидаги кураш қарама—қарши томонлар орасидаги зиддиятга мисол сифатида олиниши мумкин. Яна шуни ҳам таъкидлаш керакки, кўргазмалиликдан фойдаланиш дарснинг мақсади эмас. Агар материални ўқитувчи ўз сўзлари билан тасаввур эттира олса, масалан, уруғнинг униб пояга айланиши, поя эса янги бошоққа айланиши ҳодисаси ҳам кўргазмалилик ўрнига ўтиши мумкин.

Кўргазмали воситаларини қўллашнинг энг ноқулай жиҳати уларни қўллаш техникасининг, хонасининг ҳамиша мавжудлиги ва тайёр ҳолда турмаслигидадир.

Умуман, фалсафа ўқитувчиси ўз дарсини талабага етказишда жуда кенг имкониятларига эга. Ҳали биз бу ерда тилга олмаган янги воситалар ҳам вужудга келиши мумкин.

Этика ва эстетика дарсларининг кўргазмали ва ёрқин чиқишида энг замонавий воситалардан бири бўлган мультимедиялар ҳам катта аҳамиятга эга.

Мультимедия – ҳозирги давр педагогик технологияларининг сўнгги сўзи бўлиб, унинг ўз ютуқ ва камчиликлари бор. Ютуқлари: тасвирнинг жонлилигида. У жонли асар, аниқ, реал ҳужжатлар (масалан экологик аҳволнива унинг оқибатларини), унда мавзуни ҳаракат, ранг ва овозларнинг бой бирлигида реал, жонли тасвирни бериш имконияти мавжуд. Символлар, диаграммалар, схемалар, жадваллар ва ҳ.к. ва уларни кўрсатадиган ускуналарни ишлаб чиқиш ва дарсга олиб келишнинг ортиқча машаққати ҳам йўқ.

Толипова Жамила: маъруза ўқилганда материалнинг 5 %, Видео асосида кўрсатиласа 17 %, мультимедия воситасида бўлса 45 %...қабул қилар экан. Агар маърузалар мотивацияланиб (яъни, дарс мақсади қўйилиб, дарс мақсади қўйилмаса, унинг мазмуни қабул қилиниши 5% дан ортмас экан), унинг мобайнида талабаларни мустақил ишлашларини ташкиллаб, мунозаралар қилишга жалб этиб, дарс ўтилса, ахборотнинг 70 % ўзлаштирилар экан (талабагаобъект эмас, субъект сифатида муносабатда бўлиш керак) Буларни қандай амалга ошириш мумкин? Шулар ҳақида фикр юритамиз.

Камчиликлари: 1. Мультимедия бир марта тайёрлаб олинганидан кейин, уни янгилаш, қайта ишлаш маърузачининг фаолиятига нисбатан катта вақтни талаб қилади. Натижада мультимедия янги муаммолар устида такрор ва такрор ишлаш имкониятини йўқотилади.

 2. Мультимедияни кўриш вақтида талабанинг ўқитувчи билан фикр алмашиши жуда чекланиб қолади. Натижада талаба ўзини қизиқтириб қолган муҳим масалаларга ўз вақтида жавоб олиши имконияти торайиб кетади.

 3.Мультимедияни кузатиш жараёнида фикрлаш имконияти сезиларли камаяди. Чунки бирвақтда ҳам кузатиш, ҳам фикрлаш қийин. Бунинг устига фикрлаш жуда индивидуал характерга эга бўлиб, дарснинг мультимедияда акс эттирилган баъзи аспектларини ё қайта кўришни, ё аввалроқ кўрсатилган фрагментна бир неча бор қайтишни, ё кейинроқ кўрсатилиши мумкин бўлган фрагментни жалб этишни тақозо этиб туради. Бу эса мультимедияда вақтни талаб қилади. Ваҳоланки, лектор ўз нутқида буни ҳеч қанча ортиқча вақт сарфламай амалга ошириши мумкин.

Лекин бу айтилганлардан этика ва эстетика дарсларида мультимедиялардан умуман фойдаланиш керак эмас, деган хулоса келиб чиқмаслиги керак. Зеро,баъзи маърузаларни ёки уларнинг муайян қисмларини айни мультимедия воситасида ўтишнинг аҳамияти жуда катта бўлиши мумкин. Бу мавзунинг ўз характерига боғлиқ. Масалан, айрим географик материалларни, муҳим тарихий фактларни, давлат ҳужжатларини ва ш.к. кўп керак бўладиган дарсларда фойдаланиш мумкин.

Дарсларда кластерлардан фойдаланиш ҳам уларни кўргазмали чиқишига ёрдам беради. “Кластер” атамаси тармоқ, шажара маъносини ифодалайди. Фалсафа дарсларида кластердан фойдаланиш муайян мавзу ёки саволларни ёритишда, масалан, турли концептуал ёндошувларни ёки таҳлил этилаётган объектнинг турли аспектларини кўрсатиш учун қўлланиши мумкин.

“Инсерт” услуби ёрдамида талабалар асосан фалсафий матнлар ёрдамида ўз таҳлилий ва танқидий тафаккурларини ривожлантирадилар. Шу орқали фалсафий ғояларни тушунишни ўрганадилар. Бу метод билан ишлаганда талабаларга муайян фалсафий матн (Масалан, бирон муаллифнинг мақоласи ёки бирон файласуф китобидан олинган кўчирма) тарқатилади. Улар текстни ўқиб чиқиб, варақ четларига ўз белгиларини қўядилар. Белгиларни олдиндан келишиб олиш мақсадга мувофиқдир. Чунки бу талабалар ишини текшириш ва баҳолашни осонлаштиради. Белгилар қуйидагича бўлиши мумкин: талаба

« + » - белгисини ўзи учун янги фикр қаршисига қўяди.

« - » - белгисини ўз билимларига, фикрларига зид келадиган фикр қаршисига қўяди.

«V» - белгисини ўз фирларига мувофиқ келадиган фикр қаршисига қўяди.

 «? » - белгисини ўзи тушуниб ета олмаган фикр қаршисига қўяди.

Талабалар матнни ўқиб чиқиб, тегишли белгиларини қўйиб чиққанларидан кейин ўқитувчи уларга жадвалга ўз белгиларини қўйиб чиқишларини тавсия этади.

  V - + ?

 Шундан кейин ўқитувчи “Инсерт” жадвалдаги бу ахборотни тартиблаштириб чиқади. Талабалардан ким ва нималарни тушуна олмаганларини ва ким, нималарни тушуна олганларини ўрганади. Бу унга талабаларни баҳолаш учун ҳам, келгуси маъруза ва семинарларда буни ҳисобга олиши учун ҳам керак бўлади. Дарснинг кейинги босқичида ўқитувчи талабалар қилган ишлари асосида текстни мухокама қилиб, ундаги зиддиятли ва тушунарсиз кўринган ерларини талабаларнинг ўзлари иштирокида таҳлил этиб, ёритиб олади, ишни хулосалайди.

Иш муҳокамасини билими унча юқори бўлмаган талабалардан бошлаш мақсадга мувофиқ. Шунда билими юқорироқ талабалар муҳокамада фаол иштирок этишлари, ўз билимларини мустаҳкамлаб, ўқитувчига ҳам ёрдам беришлари мумкин. Чунки, ушбу муҳокамада улар бошқалар тушуниб ета олмаган фикрларни тушунтириб берадилар ва талқинлари, тафаккурлари чиниқади.

“Ақлий ҳужум” ёки “Брейн-сторминг” услуби ҳозирги даврда дарс ўтишнинг инновацион методларидан бири сифатида олдинга сурилган. Аслида бу метод фалсафий дарсларда илгари ҳам қўлланиб келинган. Фақат ҳозир у бошқа методларга нисбатан анча кенгроқ ва янгича (чет эл) талқинида олдинга сурилмоқда.

“Брейн-сторминг” чет элларда дебат юритишда кенг қўлланадиган методлардан биридир. “Дебат” тушунчаси эса аслида “баҳс юритиш” маъносини ифодаловчи тушунча бўлиб, қуйидагича таърифланади:

Дебат – турлича қарашлардаги одамлар орасида содир бўладиган фикрий тортишув жарёни бўлиб, унда қатнашувчиларнинг ҳар бири бошқаларни ўз фикрининг тўғрилигига мантиқий равишда ишонтиришга ҳаракат қилади.

Дебат қатнашчилари бирнеча оддий қоидаларга амал қилиши талаб қилинади:

1.Дебат қатнашчиси гапираётганида гапини тугатмасидан туриб уни танқид қилмаслик. Зеро, биринчи қарашда тушунарли ва аҳамиятсиз бўлиб кўринган баъзи фикрлар кейин олдига суриладиган муҳим фикрлар учун кириш ёки туртки берувчи вазифани ўтаётган бўлиши мумкин.

2.Дебатда билдириладиган ҳеч қандай фикрга ғайриоддий, кераксиз, куракда турмайдиган фикр деб қарамаслик керак. Айни пайтда фикр мавзу доирасида, мавзу билан узвий бўлиши ҳам шарт. Лекин кўпинча бир яхши, бақувват фикрга етиб келингунича унча яхши бўлмаган, саёзроқ фикрлар оқимидан ўтиб боришга тўғри келиши мумкинлигини ҳам ҳисобга олиш жоиз.

3.Дебат юритишда олдинга суриладиган фикрлар 3-4 та фикр билан чекланмаслиги, яъни кўпроқ (масалан, 25 та) бўлиши мақсадга мувофиқ. Чунки, фикрлар қанча кўп бўлса, якуний хулосалар учун шунча мустаҳкам асос, пойдевор яратилади.

4. “Ақлий ҳужум” методи яхши ишлаши учун фикр алашинув жараёни яхши йўлга қўйилиши керак. Бунинг учун фикрларни турлича комбинациялаш (ўринларини алмаштириш), бир бирига мувофиқлаш, қайта тузиш ишларини амалга ошириш керак.

 “Ақлий ҳужум” методини аввал кичик гуруҳларда синаб кўриш, ундан кейингина катта командалар орасида ҳам ўтказиш мумкин. Мазкур метод бўйича иш олиб борилаётганда гуруҳ аъзоларидан бири билдирилаётган фикрларини ёзиб бориши мақсадга мувофиқ. Шунингдек, бу метод қўлланганида шовқин, тартибсизлик бўлиши табиий. Шунга қарамасдан ҳаммага ўз фирини билдириши учун имкон бериш керак. Олдинга сурилган фикрлардан тартибланган ва аниқ аргумент (далил) ҳосил қилиш мумкин бўлади.

Фалсафий дебатларда иштирок этиш кўникмалар шаклланишининг ўз ҳаётий шарт шароитлари мавжуддир. Зеро, биз кундалик ҳаётимизда ҳамиша фикримизни далиллаб турамиз. Масалан, ота-онамизга “Мен бугун уйга одатдагидан кечроқ қайтаман” деган фикримизни билдирар эканмиз, уни асослашимиз, далиллашимиз керак. Биз асосланадиган фикр “аргумент” дейилади. Аргумент тушунчаси ишончли далил, деган маънони ифодалайди. Шунга кўра, биз, масалан, фикримизни қуйидаги тартибда далиллаймиз:

1.Дарсдан кейин кутубхонага, интернет клубга...бормоқчиман.

2.Биз дарсларимизда қийин мавзуни ўрганишни бошладик ва мен бу мавзу бўйича асосий материаллар билан чуқурроқ танишмоқчиман.

3.Бу мавзу бўйича қўйиладиган баҳо бутун семестр учун ҳал қилувчи аҳамиятга эга.

4.Шунинг учун мен бугун кутубхонага боришим керак.

Фикрни тасдиқлашда уни тасдиқловчи жиҳатлар миқдорининг кўплиги эмас, балки талдиқнинг сифати муҳимроқдир. Шунинг учун дебатда таслиқнинг тўғри ифодаланишига, тўғри талқин этилишига эътибор бериш керак. Лекин, ифода яхши чиқмаса ҳам, айниқса бахс юритишни эндигина ўрганаётганлар учун бу хали жиддий муваффақиятсизлик эмас. Чунки, бирқанча фикр-мулохазалар занжиридан кейин тўғри хулосалар, тушуниш ва талқинлар юзага чиқиши мумкин. Лекин бахс жараёнида бу занжирни олдиндан тасаввур этиб бўлмайди. Шунинг учун талаба асосий эътиборини ўз хулосаларининг ишончли бўлишига қаратиши мақсадга мувофиқ.

Баҳсда келтириладиган далил ва хулосалар рақобатчи командаларнинг далил ва хулосаларига мувофиқ келиши керак.

Дебатда таяниладиган асослар (агар баҳс кундалик мавзуга оид бўлса) эскириб кетмаган, дебат мавзусига мувофиқ ҳамда келтирилган манбадан топиш мумкин бўлиши ҳам керак.

**Ўзини-ўзи назорат қилиш учун саволлар:**

1. Кўргазмалилик деганда нимани тушунасиз?
2. Этика ва эстетика асосларини ўқитишда кўргазмалиликни қўллашнинг ўзига хослиги нимадан иборат?
3. Кўргазмалилик шакллари ҳақида гапиринг.
4. Схема, диаграмма, цифралар нима?
5. Ҳужжатли ва бадиий фильмларнинг ўрни қандай?
6. Бадиий адабиёт қандай роль ўйнайди?
7. Интерактив методлар нима?

**Фойдаланилган адабиётлар рўйхати:**

1. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

2. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

3. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

4. Абдулла Шер. Эстетика / Дарслик. Тошкент: Шарқ, 2014.

5. Абдулла Шер, Баҳодир Ҳусанов. Эстетика /Услубий қўлланма.Тошкент: Ўзбекистон файласуфлари миллий жамияти, 2010.

6. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

7. Нурматова М., Муҳаммаджонова Л. Маънавиятнинг ахлоқий асослари /Ўқув қўлланма. Тошкент: Унверситет, 2013.

8. Пулатова Д.А., Жалолова Ў.К., Рўзматова Г.М. Ахлоқшунослик /Ўқув

қўлланма. Тошкент: Premier print, 2011.

9. www.Ziyonet.uz

10. www.edu.uz

11. www.bimm.uz

## 4-МАВЗУ: ПЕДАГОГНИНГ АХЛОҚИЙ-ЭСТЕТИК ҚИЁФАСИ. АХЛОҚИЙ ВА ЭСТЕТИК МАДАНИЯТ

**РЕЖА:**

1. ПЕДАГОГНИНГ АХЛОҚИЙ-ЭСТЕТИК ҚИЁФАСИ ТУШУНЧАСИНИНГ МОҲИЯТ-МАЗМУНИ.

2. ЖАМИЯТДА АХЛОҚИЙ ВА ЭСТЕТИК МУҲИТ ЯРАТИШНИНГ ШАРТ-ШАРОИТЛАРИ.

3. АХЛОҚИЙ ВА ЭСТЕТИК МАДАНИЯТ ТУШУНЧАЛАРИ.

**Таянч иборалар.** *касбни севиш, масъулият, таълим-тарбия, педагогик-психологик билимлар, жамият манфаати, маданий бойлик, мафкура, маънавият соҳиби, касб маҳорати, педагогик фаолият, талабчан, касбий лаёқатлилик, тез фикрлай олиш, инсонпарварлик, бурчга садоқат, мулоҳазали, ўзига ва бошқаларга талабчан, зиёлилик, бировларни тинглаш, ички ва ташқи гўзаллик, сўз ва иш бирлиги, фидоийлик*.

### ПЕДАГОГНИНГ АХЛОҚИЙ-ЭСТЕТИК ҚИЁФАСИ ТУШУНЧАСИНИНГ МОҲИЯТ-МАЗМУНИ

Республикамиз ҳукумати таълим соҳасида ўртага қўяётган вазифаларни бажариш кўп жиҳатдан ўқитувчига боғлиқ. Янги иқтисодий сиёсатга ўтиш шароитида таълим-тарбиядан кўзда тутилаётган мақсадларга эришиш, талабаларнинг хилма-хил фаолиятини уюштириш, уларни билимли, одобли, эътиқодли, меҳнатсевар, маънавий баркамол инсон қилиб ўстириш ўқитувчи зиммасига юклатилган. Бу ҳақда И. А. Каримов “Баркамол авлод орзуси” асарида: “Билимга чанқоқ, истеъдодли ёшларни топиб, уларни Ватанга фидоий инсонлар қилиб тарбиялаш муқаддас вазифамиздир”, - деб таъкидлангани бағоят ўринли.

Ўзбекистоннинг истиқболи кўп жиҳатдан ўқитувчига, унинг савиясига, тайёргарлиги, фидойилигига, ёш авлодни ўқитиши ва тарбиялаш ишига бўлган муносабатига боғлиқ.

Ўқитувчилик шарафли, лекин жуда мураккаб касб ҳисобланади. Бу тўғрисида ўқитувчилик касбининг ёш авлодни шакллантиришдаги ўрни ва аҳамиятига бобомиз А.Н.Фаробий шундай фикрни “Бахт-саодатга эришув ва туғма қобилиятларнинг ривожланиши ўз- ўзича бўлавермайди, балки бу масалада қандайдир бир муаллим ёки раҳбарга мухтожлик сезилади.” Ҳақиқатдан ҳам ўқувчилардаги қобилиятларни ривожлантиришда ва тарбиялашда муаллимнинг хизматлари беқиёсдир. Яхши ўқитувчи бўлиш учун педагогик назарияни эгаллашнинг ўзи етарли эмас. Чунки педагогик назариядан болаларни ўқитиш ва тарбиялаш ҳақида умумий қоидалар, умумлаштирилган методлар баён этилади. Бу тўғрида рус машхур педагоги А.Н.Толстой “Агар ўқитувчи фақат ишига ҳавас қўйган бўлса, у яхши ўқтувчи бўлади. Агар ўқувчи фақат ота, онаси каби ҳавас қўйган бўлса, у олдинги ўқитувчидан яхшироқ бўлади. Борди-ю, иккала хислатни ўзида мужассамлаштирса, у ҳолда у мукаммал ўқитувчи бўлади,”деб жуда ўринли таъкидлаб ўтган. Ҳақиқатдан ҳам ана шу икки фазилатни ўзида мужассамлаштира олган ўқитувчи баркамол инсонни тарбиялай олади. Афсуски ҳамма ўқитувчилардан ана шу қимматли сифат баъзан шаклланмаган бўлади. Шунинг учун ҳам Ўзбекистон давлатининг барча мактабларда ишлайдиган ўқитувчи:

Ўзбекистон республикасининг таълим тўғрисидаги Қонунида: “Тегишли маълумоти, касб тайёргарлиги бор ва юксак ахлоқий фазилатларга эга бўлган шахслар педагогик фаолият билан шуғулланиш ҳуқуқига эга”,-деб таъкидланади. Ҳақиқатдан ҳам тегишли маълумотга эга бўлган, касб тайёргарлиги бор, юксак ахлоқий фазилат соҳиби бўлган сабр-тоқатли, меҳнатсевар, тиниб-тинчимас киши педагогик фаолияти билан шуғулланади. Бу ҳақда машҳур педагог К.Д.Ушинскийнинг тарбиячилик санъати шундай хусусиятга эгаки деярли барча таниш ва тушунарли, баъзиларга эса жуда осон иш бўлиб туюлади-одам бу иш билан назарий ва амалий жиҳатдан қанчалик кам таниш бўлса, унга бу шанчалик тушунарли ва осон бўлиб кўринади. Деярли ҳамма тарбия сабр-тоқатни талаб этишни эътироф этишади, айримлар бунинг учун туғма қобилият билан малака, яъни кўникма керак деб ўйлайдилар; лекин жуда кам одам сабр-тоқат, туғма қобилият ва малакадан ташқари яна махсус билимлар кераклиги ҳақида ишонч ҳосил қилишди”, - деб таъриф бериши ўқитувчи меҳнатининг машаққатлилигини англатади.

Педагогик фаолият ёш авлодни ҳаётга, меҳнатга тайёрлаш учун халқ олдида жавоб берадиган, талабаларга таълим-тарбия беришга махсус тайёрланган одамларнинг меҳнат фаолиятидир. Ўқитувчи фаолияти инсон шахсини шакллантиришга қаратилган. Ўқитувчиликни ўрганаётган ёшлар аввало ўқитувчининг ўзига хос хусусиятларини билиши керак. У қуйидагилардан ташкил топади:

1. Ўқитувчи шахсининг хусусиятлари;

2.ўқитувчининг руҳий- педагогик тайёргарлигига қўйиладиган талаблар;

1. махсус тайёргарликнинг мазмуни ва ҳажми (амалий);
2. ихтисосига доир методик тайёргарлик.

Ўқитувчи шахсининг хусусиятлари: ғоявий соҳада: мафкура, илмий дунёқараш ва эътиқод; ижтимоий эҳтиёж ва ахлоқий-маънавий бойликни тушуниш; ижтимоий ва фуқаролик бурчи ва масъулиятини англаш; ижтимоий-сиёсий-касбий фаоллик.

Педагогик касби соҳасида:талабаларни севиш ва улар билан ишлашга қизиқиш, касбни севиш, руҳий-педагогик билмдонлик, зийраклик ва кузатувчанлик; педагогик назокатлилик (хушмуомалалик); педагогик тасаввур, тафаккур; ташкилотчилик қобилияти; ҳаққонийлик, ҳалоллик, самимийлик, ҳаромдан хазар қилишлик, вазминлик, ўзини тута билишлик, касбга лаёқатлилик, қатъийятлилик, мақсадга интилувчанлик, курашувчанлилик ва меҳнатсеварлик ва ҳоказо.

### ЖАМИЯТДА АХЛОҚИЙ ВА ЭСТЕТИК МУҲИТ ЯРАТИШНИНГ ШАРТ-ШАРОИТЛАРИ

Муваффақиятли ишлаш учун ҳар бир ўқитувчи педагогик маҳоратга эга бўлиши зарур. Педагог маҳорат эгаси оз меҳнат сарфлаб, катта натижага эришади. Педагогик қобилият фаолият натижасида пайдо бўлади ва ривожланади. Малака ва уддабуронлик машқ, ўқиш натижаси ҳисобланса, қобилиятнинг ривожланиши учун эса яна истеъдод, лаёқат, зеҳн ва инсон асаб тизимида анатомик- физиологик жиҳатдан уни ташкил қиладиган бош мия бўлмоғи зарур. албатта бу ҳар бир инсонда мавжуд. Ана шу табиий борлиқда, заминда қобилият деб деб аталувчи руҳий хусусият тараққий этади. Педагог фаолиятнинг самарали бўлиши учун ўқитувчида қобилиятнинг қуйидаги турлари мавжуд бўлмоғи ва тарбияланмоғи даркор: билиш қобилияти, тушунтира олиш қобилияти, ташкилотчилик қобилияти, нутқ қобилияти, обру орттириш қобилияти, тўғри муомала қобилияти, келажакни ёки мўлжални ола билиш қобилияти, диққатни тақсимлай олиш, маданиятли ва маънавиятли бўла олиш қобилияти, ўқувчиларни сева олиш қобилияти, таъсир кўрсата олиш қобилияти, ишонтира олиш қобилияти, ўзини тута олиш ва бошқариш қобилияти ва ҳоказо.

*Билиш қобилияти* - фаннинг тегишли соҳаларига оид (математика, она-тили, кимё ва ҳоказо) қобилият. Бундай қобилиятга эга ўқитувчи фанни ҳажмда эмас, балки анча кенг ва чуқур, мукаммал билади, унга бу фан қизиқ, у илмий тадқиқот ишларини ҳам билади.

*Тушунтира олиш қобилияти*-ўқитувчининг энг муҳим қобилиятидир. У ўқувчиларга тушунарли қилиб баён эта олиш, умуман таъсир кўрсата олишдир. Унда ўқувчилар руҳиятини, қизиқишини, ҳаракатини, кечинмаларини, ҳолатини, нима билишини ёки билмаслигини, уни юзага келтирувчи сабабларини, уни бартараф этиш йўлларини, чарчаганини, дам олишга имкон яратишни ва билишга даъват этиши шошмаслиги каби кўникмаларни вақтида, жойида хатосиз бажара олиши назарда тутилади.

*Кузатувчанлик қобилияти*-ўқувчининг ички дунёсига кира олиш қобилиятидир. Бундай ўқитувчи ўқувчининг психологиясидаги кўз илғамас ўзгаришларни ҳам тез пайқай олади. Бу ҳақда В.А. Сухомлинский “ҳар бир бола-нодир бир дунёдир”, - деганда ҳақ эди.

*Нутқ қобилияти* - нутқ ёрдамида ўзининг таълим-тарбияси мақсадини талабаларга англатишда ўз фикр ва туйғуларини аниқ, равшан, содда адабий тилда (соф) ифодали олиши тушинилади. Ўқитувчи ўргатаётган материални ўзлаштиришда асосан қайси ибораларга, ғояларга, энг муҳим қоида ва йўналишларга ўқувчилар эътиборини ўз сўзлари билан ром эта олиш ниҳоятда муҳим. Ўқитувчининг нутқи аниқ, жонли образли, таъсирчан, талаффузи ёрқин, ифодали, ҳис-ҳаёжонли, унда стилистик ва фонетик нуқсонлар бўлмаслиги шарт.

*Ташкилотчилик қобилияти*-биринчидан, ўқувчилар жамоасини уюштира олиш, жипслаштириш, муҳим вазифаларини бажаришга руҳлантириш, йўл-йўриқ кўрсата олиш, иккинчидан ўз ишини (дарсини, тарбиявий ишини) мақсадга мувофиқ ташкил этишни назарда тутиш. Энг муҳим вақтдан унумли фойдалана олиши жуда муҳим.

*Обрў орттира олиш қобилияти* - ўқувчиларга бевосита эмоционал - иродавий таъсир кўрсатишдир. Обрў унинг фанни яхши билиши, тушунтира олиши, рағбатлантира олиши, жазолай олиши(одил), меҳрибонлиги, талабани тушуниши, муомаласи ва меҳнати билан шаклланади. Унинг қалби самимий, пок, ҳалол бўлмоғи шарт.

*Тўғри муомала қила олиш қобилияти* - ўқувчилар қалбига тўғри йўл топа олишини белгиловчи муомала, муносабатлар йиғиндиси дейиш мумкин. Ундан ўқитувчининг муомаласи самарасини ўқувчи шахсига ҳурмати белгилайди десак тўғри бўлади.

*Олдиндан кўра билиш қобилияти* - ўзи ва талабалар ҳаракатининг, фаолиятининг оқибатини кўра билишни, олдиндан илғай олиши, билиши, яъни педагогик кўра билиши назарда тутилади. Масалан, икки талаба жанжаллашган пайтда қайси бирининг айбдорлигини аниқлаш ва ҳоказо.

*Диққатни тақсимлай олиш қобилияти*-ўқитувчи учун диққатнинг барча хусусиятлари - ҳажми, кучи, сафарбарлиги, тезлиги кабиларнинг тараққий этиши билан изоҳланади. Энг муҳими ўқитувчи доимо педагогик фаолиятида ўзи бажараётган (баён қилаётган фикр, сўз, ғоя) ишига ва уни тинглаётган талабаларнинг бутун ҳатти-ҳаракатлари, ҳолатларига ўз диққатини тақсимлай олишга эътиборини қаратмоғи шарт. Бунинг уддасидан чиқа олмаса, ҳақиқий ўқитувчи бўла олмайди. У хоҳлаган вақтда тўхташи ва хоҳлаган вақтда ўз фаолиятини давом этиши шарт.

*Таъсир кўрсата олиши қобилияти*-бу қобилият ўқитувчининг энг асосий қобилиятидир. У таъсир кўрсатиши учун талабасини ва ўша пайтдаги талабанинг ҳолатини, қалбини яхши билмоғи даркор. Ўқитувчи талабага таълимий-тарбиявий таъсир кўрсата олмаса, унинг барча ҳаракатлари зое кетади. Ўқитувчи иложи борича ижобий томондан талабага таъсир кўрсатсин. Ёмон таъсир кўрсатса, албатта уни йўқотишни кейинчалик амалга ошириши керак бўлади.

Юқорида таъкидлаб кўрсатилган бошқа қобилиятларни ҳам ўқитувчи ўзида шакллантириши унинг педагогик фаолиятини самарали олиб боришни таъминловчи шартлардан саналади. Бу шартларни ўқитувчи назарий жиҳатдан англаши ҳамда амалиётда камчиликларсиз яъни педагогик қоидалар асосида қўллай олиши ниҳоятда муҳим.

Ўқитувчининг маҳоратини (мукаммаллигини) қуйидагилар ташкил этади: Турли педагогик шароитда (вазият) жамоа ва айрим талабалар дунёсида содир бўлган воқеаларни тўғри қабул қилиш кўникмаси; “мақсад-восита-натижа” ларни таққослаб таҳлил қилиш кўникмаси; талаб қилиш ва ишонтира олиш кўникмаси; тезда мўлжални олиш ва диққатни йўналтира олиш кўникмаси; вазиятга ҳар томонлама тўғри баҳо бериш кўникмаси;ранг-баранг педагогик асослардан (далиллар) энг муҳимларини ажрата олиш кўникмаси; тасодиф далилдан асосийсини аниқлаш кўникмаси; бир ва ҳар хил вазиятларда таъсир кўрсатишнинг турли-туман усулларидан фойдаланиш кўникмаси; ўз кайфияти, ҳиссиёти, гапи (ҳаракатлари), юз (афт), ҳаракатларини аниқ кўрсата олиш малакаси.

### АХЛОҚИЙ ВА ЭСТЕТИК МАДАНИЯТ ТУШУНЧАЛАРИ

Эътиқод, одоб, фуқаролик бурчини англаш ўқитувчининг асосий сифатларидан биридир. Болаларга меҳр-муҳаббат унинг энг муҳим фазилатидир. Унинг муҳим фазилати кўпчилик билан муомала қила олишдир.

Ўқитувчининг одоби, маданияти юксак бўлсагина одамларга нисбатан меҳрибон, саҳоватли бўла олади, уни ҳамма ҳурмат қилади. У педагогик этиканинг нормаларини ўзлаштириб олиши, тажрибада қўллаши, ўзининг дунёқараши ва ахлоқий тажрибаси билан таққослаш лозим. Бу ахлоқий эътиқод ўқитувчининг дарс бериш жараёнида, тарбиявий ишларда, талабалар ва бошқалар билан муносабатларда, муомаласида, кундалик турмушда ўзининг шахсий намунаси билан ахлоқий (барча таркиблар бўйича) таъсир ўтказиш кўзга ташланади.

Ахлоқ назариясида яхшилик энг муҳим категория ҳисобланади.Унда ўқитувчи ва талабалар жамоаси манфаатларининг бирлиги, муаллим ва талаба мақсадининг бирлиги акс этади. Яхшилик фазилати иккала томоннинг ҳам яхши ниятли, хайриҳоҳ, меҳрибон бўлишини тақозо қилади. Шахс ахлоқини характерлайдиган белгиларидан бири масъулиятдир. Унинг масъулияти - масъулият тушунчасининг бутун мазмунини сақлаган ҳолда муаллимнинг фаолияти ва таълим-тарбия жараёнининг аниқ вазифаларини ҳам ўз ичига олади. Ўқитувчи зиммасига бола шахсини ҳар томонлама камол топтириш масъулияти юкланади. Муаллим гуруҳда жамиятнинг вакили сифатида ўқувчилар жамоаси билан ёлғиз ўзи иш олиб боради.

Педагогик одобга эга бўлган ўқитувчи, талабалар орасида обрў қозонади. У қанчалик кўп обрў қозонса, таълим-тарбия моҳиятан шунчалик, самарали таъсир кўрсатади. Хуллас, обрў ўқитувчилик фаолияти учун зарур хусусиятдир. Обрў унинг чуқур билими, юксак ахлоқий сифатлари, ҳаёт тажрибаси, илмий тадқиқот ва жамоат ишларида фаол иштирок этиши туфайли орттирилган, кўпчилик томонидан эътироф этилган таъсири, нуфузидир.

В.А.Сухомлинский “...фақат инсонпарварлик, эркалатиш, меҳрибонлик орқалигина... ҳақиқий инсонни тарбиялаш мумкинлигига ишончим комил”, - деган.

Педагогик фаолият ўз моҳиятига кўра ижобий характерга эга. Маълумки, инсон олдида бирор муаммо тургандагина ижодкорликка эҳтиёж туғилади. Педагогик ижодкорлик манбаи - бу педагогик тажриба ва изланувчанликдир. У муаммоли вазиятларга бойдир. Илғор педагогик тажриба деганда биз ўқитувчининг ўз педагогик вазифасига ижобий ёндашишни, талабаларнинг таълим-тарбиясида янги, самарали йўл ва воситаларни қидириб топишни тушунамиз. Илғор педагогик тажрибани ўрганиш, унга асосланиб янги педагогик ҳодиса ва қонуниятларни очиш ўқув-тарбия жараёнига яхши сифатли ўзгаришлар киритади. Ҳозирги замон фан ва техника тараққиёти ўқитувчининг ижодкор бўлишини, фаннинг муҳим муаммолари юзасидан эркин фикр юрита олиш, фан ютуқларини талабаларга етказа олиши ва ниҳоят талабаларни ҳам ижобий фикрлашга, тадқиқот ишларига ўргата олишини талаб қилади.

Касб маданиятининг энг зарур сифатлари: хушмуомалалик, эътиборли бўлиш, меҳрибонлик, ўз-ўзига талабчанлик, донолик, инсонпарварлик, меҳнатсеварлик, ўз касби ва бурчига садоқат, зиёлилик, мунозарага кириша олиш, мулоҳазали бўлиш, байналминаллик, тежамкорлик, яхши ва ёмонни тез фарқлаш, гўзаллик ва хунукликни ажрата олиш, мустақиллик, ўзгаларга ғамхўрлик қила олиш, бировларни тинглаш, фикрини бўлмаслик, иболи, иймонли бўлиш, тўғри, пок, ташқи ва ички гўзаллик, билимдонлик ва ҳоказо.

**Педагогик ижодкорлик ва компетентлик.** Педагогик маҳорат замирида педагогик компетентлик ётади. Педагогик компетентлик деганда педагогик функцияларни муайян тарихий даврда қабул қилинган меъёрлар, стандартлар ва талабларга мувофиқ бажаришга тайёрлик ва қодирликни белгиловчи профессионал-шахсий тавсиф тушунилади. Профессионал-педагогик компетентлик педагогик воқеликни тизимли тушуниш ва унда тизимли иш кўриш кўникмасини ўз ичига олади. Профессионал компетентлик ўз фаолият соҳасида эркин мўлжал олишни кўзда тутади. Компетентлик уч муҳим омил билан боғлиқ бўлган замонавий педагогик технологияларни ўзлаштиришни назарда тутади:

бошқа одамлар билан муносабатлар маданиятини;

ўз фаолият соҳаси ҳақида ахборот олиш кўникмасини;

ўқув ахборотини бошқаларга бериш кўникмасини.

Шундай қилиб, профессионал-педагогик компетентлик қуйидаги асосий компонентлар билан тавсифланади:

шахсий-инсоний мўлжал;

педагогик жараённи тизимли идрок этиш;

ўз фаолияти соҳасида мўлжал ола билиш;

педагогик технологияларни ўзлаштирганлик.

Ўқитувчининг профессионал компетентлиги креативлик билан тавсифланади. *Креативлик* – касбда ишлаш усули, янги педагогик борлиқни яратиш истаги ва кўникмаси. Профессионал-компетент педагог рефлексияга қодир бўлиши лозим. Рефлексия – фикрлашнинг алоҳида усули. У педагогик жараёнга ҳамда ўз шахсига муайян касб эгаси сифатида четдан назар ташлашни кўзда тутади. Н.М.Карамзин: “Буюк одамлар истеъдоди бошқа одамларда истеъдодларни кашф этишдан иборатдир”, деган эди. Ўз талабаларида истеъдодларни кашф этиш педагог етук маҳоратининг тасдиғидир. Аммо “истеъдодларни кашф этиш” механик жараён эмас. Бу ерда педагогнинг биринчи босқичда ўқувчиларга ўрнак бўлиш орқали уларда қизиқиш уйғотиш ва сўнгра уларнинг ўз ташаббусига йўл чиш қобилияти алоҳида роль ўйнайди. Бу ерда гап педагогнинг лидерлик фазилатлари ҳақида боради. Профессионал-педагогик компетентликнинг юқорида зикр этилган элементлари мураккаб тузилмани, мутахассиснинг “идеал модели”ни ташкил этади, унинг шахсий-фаол тавсифини белгилайди.

**Педагогик техника тушунчаси.** Педагогик техника – ўқув жараёнини самарали ташкил этиш шартидир. Педагогик техника –шундай малакалар иғиндисики, у педагогга талаба кўриб, эшитиб турган воқеа, ҳодиса, нарсалар орқали уларга ўз фикрлари ва ҳис–ҳаяжонларини етказиш имконини беради. Талабалар билан бевосита муомала қилишда педагогнинг ана шу малакалари унинг хулқ–атворида намоён бўлади. Педагогик техниканинг асосий таркибий қисмларидан бири –мимик ва пантомимик кўринишидир. Аниқ имо–ишора, маъноли қараш, рағбатлантирувчи ёки истеҳзоли табассум педагогик таъсир кўрсатишда кўп сўзли тушунтиришга қараганда самарали муомала воситаси бўла олади. Педагог ўзининг ташқи кўринишини, хатти–ҳаракатини, бутун гавданинг, бош, бўйин, қўллар ҳаракатини тўғри идор эта олиши, айрим сўзлар ўрнида мимик ёки пантомимик имо–ишораларни ўринли қўллай билиши, ҳиссиёти, кайфияти, диққатини тўғри бошқара билиши керак. Педагогик техника малакаларининг барчаси, шу жумладан нутқ малакалари ҳам педагогнинг шахсий психик–физиологик хусусусиятлари асосида таркиб топади. Шахсий педагогик техника педагогнинг ёши, жинси, маълумот тури, мижози,феъл–атвори, сиҳат–саломатлиги, анатомик–физиологик хусусиятларига боғлиқ бўлади.

Педагогик техникани тўлиқ эгаллаш учун педагог актёрлик ва режиссёрлик маҳоратининг таркибий қисмларини ҳам эгаллаши зарур. Чунки педагогнинг фаолияти бир қатор хусусиятлари билан актёр ва режиссёрнинг ижодий фаолиятига яқиндир. Ҳаракат, диққат, чеҳра ёрқинлиги, хаёл, муомала ва бошқалар театр педагогикасининг асосий тушунчалари бўлиб, уларни бўлажак педагог ҳам ўзлаштириб олиши фойдалидир. Қолаверса, театр фаолияти билан педагогик фаолият бир–бирига яқин бўлиб, бир қатор умумий жараён хусусиятларига эга.

**Илмий педагогик кадрларга қуйиладиган касбий ва шахсий талаблар.** Олий мактаб ўқитувчисининг шахсига юксак талаблар қўйилади. Улар педагоглар ва психологларнинг тадқиқотларида чуқур асослаб берилган. Педагог шахсига қўйиладиган асосий талаблар унинг юксак малакасига қаратилган. Юксак малакасиз ўқитувчи фаолиятини тасаввур қилиш мумкин эмас. Таниқли математик М.В.Остроградский: “Яхши педагог яхши шогирдларни тарбиялайди”, деган эди.

Ҳозирги вақтда олий ўқув юртларида профессор-ўқитувчилар таркибининг касбий тайёргарлик даражасини юксалтириш учун бир қатор чора-тадбирлар амалга оширилмоқда. Аммо педагогнинг ижтимоий мавқеи ва обрўси унинг ўзига, унинг ақл-заковати ва иш сифатига ҳам кўп жиҳатдан боғлиқдир. Ҳар қандай касбий фаолият инсондан муайян мойилликни, зарур жисмоний ва руҳий хусусиятларни, шунингдек тегишли шахсий камолот даражасини талаб этади.

Инсоннинг *касбга яроқлилиги* – ишлаб чиқаришнинг муайян соҳасида маълум иш функцияларини ўзлаштириш ва самарали фаолият олиб бориш учун зарур бўлган қобилиятлар, жисмоний, руҳий ва ахлоқий фазилатларнинг зарурий йиғиндиси. Педагогик фаолиятга яроқлиликни тавсифловчи шахсий фазилатлар қаторига ёшлар билан ишлашга мойиллик, киришимлилик (бошқа одамлар билан тил топа олиш), одоблилик, кузатувчанлик, зеҳни ўткирлик, ташкилотчилик қобилиятлари, ўзига нисбатан ўта талабчанлик киради. Буларнинг барчасини диагностика қилиш ва муайян даражада синовдан ўтказиш мумкин. Касбий билимларни такомиллаштириш ва маҳоратга эришиш учун педагог педагогик фаолият тузилишини тасаввур қилиши лозим. Психологик тадқиқотлар (Н.В.Кузьмина, А.И.Шчербаков ва б.) таълим-тарбия жараёнида педагогик фаолиятнинг қуйидаги турлари мавжудлигини кўрсатади:

1) *Диагностика* (diagnosis – таниб олиш, аниқлаш) фаолияти таълим олувчиларни ўрганиш, уларнинг ривожланиш, тарбия даражасини аниқлаш билан боғлиқ. Ҳар бир таълим олувчининг жисмоний ва руҳий ривожланиш хусусиятларини, унинг ақлий ва ахлоқий даражасини билмасдан таълим-тарбия ишини амалга ошириш мумкин эмас. Бунга эришиш учун педагог кузатувчан бўлиши, ўрганиш ва диагностика методларини билиши лозим.

2) *Конструктив-лойиҳалаш* фаолияти – тарбия фаолияти йўналишини, унинг ҳар бир босқичдаги аниқ мақсад ва вазифаларини белгилай билиш, унинг натижаларини прогноз қилиш.

3) *Ташкилотчилик* фаолияти таълим олувчиларни тарбия ишига жалб қилиш ва уларнинг фаоллигини рағбатлантириш билан боғлиқ.

Бунинг учун педагог аниқ вазифаларни белгилаш, таълим олувчилар ташаббусини ривожлантириш, вазифалар ва топшириқларни тақсимлаш, иш жараёнига раҳбарлик қилиш кўникмасига эга бўлиши лозим.

4) *Таҳлилий-баҳолаш* фаолияти – таълим ва тарбия жараёнини таҳлил қилиш, ижобий томонлар ва камчиликларни аниқлашдан иборат. Бу турдаги фаолият педагогга ишда икки томонлама алоқани қувватлаш, уни такомиллаштириш йўлларини излашга ёрдам беради.

5) *Тадқиқот-ижодий* фаолият – таълим-тарбия ишининг янги шакллари ва усулларини топиш йўлида изланиш, мавжудларини ижодий ривожлантириш.

Педагог ўзини ўзи шахсий ва касбий ривожлантиришдан кўзлайдиган мақсад – ўз педагогик фаолиятида муваффақиятга эришиш.

**Ўзини-ўзи назорат қилиш учун саволлар:**

1. Ўқитувчилик касбига қандай вазифалар юклатилган?
2. Нима учун ўқитувчилик касби қийин, мураккаб ва шу билан бирга шарафли?
3. Ўқитувчилик касбини қандай тасаввур қиласиз?
4. Сиз келгусида қандай ўқитувчи бўлмоқчисиз?
5. Педагогик фаолиятни қандай тушунасиз ва уни самарали ташкил этишда қандай муаммолар мавжуд ҳамда уларни қай тарзда ҳал этиш мумкин?
6. Педагогик фаолиятнинг самараси нималардан ташкил топади?
7. Педагогик қобилият нима ва унинг қандай турлари мавжуд?
8. Педагогик маҳорат қандай элементлардан ташкил топган ва педагогик фаолиятида қандай аҳамият касб этади?
9. Ўқитувчининг касб сифатлари нима ва у қайси элементлардан ташкил топади?
10. Касб сифатлари қандай шаклланади ва уни таркиб топтиришда қанақа муаммолар мавжуд?

**Фойдаланилган адабиётлар рўйхати:**

1. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

2. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

3. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

4. Абдулла Шер. Эстетика / Дарслик. Тошкент: Шарқ, 2014.

5. Абдулла Шер, Баҳодир Ҳусанов. Эстетика /Услубий қўлланма.Тошкент: Ўзбекистон файласуфлари миллий жамияти, 2010.

6. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

7. Нурматова М., Муҳаммаджонова Л. Маънавиятнинг ахлоқий асослари /Ўқув қўлланма. Тошкент: Унверситет, 2013.

8. Пулатова Д.А., Жалолова Ў.К., Рўзматова Г.М. Ахлоқшунослик /Ўқув

қўлланма. Тошкент: Premier print, 2011.

9. www.Ziyonet.uz

10. www.edu.uz

11. www.bimm.uz

## 5-МАВЗУ: ЎҚУВ ЖАРАЁНИНИ МАҚСАДЛИ ТАШКИЛ ЭТИШДА ЭТИКА ВА ЭСТЕТИКА ФАНИ ЎҚИТУВЧИСИНИНГ НУТҚИ ВА НОТИҚЛИГИ

**РЕЖА:**

1. ФАЛСАФА ЎҚИТУВЧИСИНИНГ СИФАТИ.

2.ПЕДАГОГИК МУЛОҚОТ МАДАНИЯТИ ВА УСЛУБИ.

3. МАЪРУЗА ЎҚИШ МЕТОДИКАСИ ВА НУТҚ МАДАНИЯТИ.

**Таянч иборалар:***мулоқот, маданият, муносабат, хушмуомалалик, сиполик, одоблилик, камтарлик, бир сўзлилик, мулоқот маданияти, муомала одоби, нутқ маданияти педагогик мулоқот*.

### ФАЛСАФА ЎҚИТУВЧИСИНИНГ СИФАТИ

“Этика ва эстетика ўқитиш методикаси” курсининг биринчи дарсидаёқ кўндаланг бўладиган бир саволга жавоб бериб ўтиш жоиз. Зеро, мазкур курснинг предмети таъриф этилганидан кейиноқ, талабалардан бири бўлмаса бири албатта "Шахсан мен ҳеч қачон ўқитувчи бўлишни орзу қилмаганман. Мени шу курсни эшитишдан расмий равишда озод қилишларининг иложи борми?" деган савол билан мурожаат қилади. Бу савол, бир томондан, ҳозирги даврда дарс ўтишнинг ўзи мураккаб шарт-шароитлар билан боғлиқ эканидан келиб чиқса, иккинчи томондан, мазкур талабанинг шу вақтгача ўз файласуфлик мавқеининг нақадар улуғлигини ҳамон била олмаганини кўрсатадиган жуда хавфли сигналдир. Чунки бу талаба файласуф бўлиш мураббий бўлишдан ажралмас унвон эканини тушуна олмаган. Яъни у, XX аср таниқли Аргентина файласуфи Хорхе Ливрага сўзлари билан айтганда, "Чин файласуф ўзидан тинимсиз зилол сув чиқариб турувчи булоқ кабидир. Булоқ бўла туриб сув чиқармаслик мумкин бўлмагани каби, файласуф бўла туриб, мураббий бўлмаслик мумкин эмас"лигини ҳамон англаб етмаган.

Педагогик фаолият файласуфни жонли ҳаёт, амалиёт, ёш авлод билан боғлаб турувчи зарурий ҳалқадур. Акс ҳолда гарчи илм соҳасида кўп марраларга, даражаларга эришилса ҳамки, файласуф олим айни замонда дарс бериш билан ҳам шуғулланмаса, қуруқ абстракциялар оламига кириб кетиб, сафсатабоз (схоласт) бўлиб қолиши хавфи кучаяди. Айни шу ҳолда фалсафанинг ҳаётдан узоқлашуви, жамиятда қадрсизланиш, ҳатто кризисга учраши ва ҳалокати содир бўлади. Ваҳоланки, буюк эзотерик файласуф Эль —Мория айтганидай "Амалда фойда келтирмайдиган билим—ўлик билимдир".

Шунингдек, агар фалсафа энг қадим даврларда, ҳозирги илмий билимлар шаклланмасдан ҳам олдин вужудга келиб, ҳамон яшаб келаётган экан, бунда жуда катта ҳикмат бор. Бу ҳикматни машҳур немис файласуфи Ч.Фихте “Файласуф бугун инсониятнинг тарбиячисидир" деган биргина жумласи ғоят аниқ ифодилаб берган. Шунингдек, нафақат Шарққа, балки Ғарбга ҳам ўз донишмандлиги билан машҳур бўлган буюк файласуф, ватандошимиз Абу Наср Фаробий ҳам мураббийлик мартабасининг нақадар улуғлигига алоҳида эътибор қаратган. "Инсоний вужуддан мақсад, —деб ёзади у, — энг олий баҳт — саодатга эришувдир... Бахт — саодатга эришув ва туғма қобилиятларнинг ривожланиши ўз — ўзича бўлавермайди, балки бу масалада қандайдир бир муаллим ёки раҳбарга муҳтожлик туғилади".

Тўғри, туғма ақл, зийракликка эга бўлган одамга ҳатто тоғу —тошлар, дарахт ва ўсимликлар ҳам таълим бера олади. Хусусан, пайғамбар Муҳаммад алайҳиссалом саводсиз бўла туриб, шундай буюк ҳикматли фикрларни айтганларки, ислом маданиятининг ҳозир ҳам тириклиги бу билимнинг нақадар чуқурлигини кўрсатиб турибди. Ва лекин, ҳар бир инсон ҳам бу мартабага лойиқ бўлиб туғилавермайдику!

Шундай экан ўқитувчи ўз талабасига дунё, борлиқ деган бу улкан китобни ўқиш ўрганишга ёрдам берувчи мўътабар зот бўлиши, шунга лойиқ бўлишга интилиши шарт. Ўқитувчи бўлиш шарафи ҳақида энг машҳур шоир дилдан куйлаганлар. Масалан, Абдулла Орипов ўзининг " Муаллим" деган шеърида шундай ёзади:

Муаллим ҳақида сўзим ушбудир:

Муаллим камолот ичра кўзгудир.

Ўқидим Геродот, тарихни кўп бор,

Фаробий, Дантени такрор ва такрор.

Барини ўқидим, лол қолди ақлим,

Барига устозсан ўзинг муаллим.

Алишер қалбига солган сеҳр-файз,

Сенсан, эй, муаллим, устоз Абдуллайс.

Қутлуғ хонадонда қутлуғ калом бу,

Ҳамид Олимжон бу, Ғафур Ғулом бу.

Рост айтсам, ўзингсан энг аввал даҳо,

Сен ҳаёт ганжида дурри бебаҳо.

 Япон жанговарлик санъатини ўрганаётган самурайларнинг "Ота —онам менга ҳаёт бахш этган бўлса, устоз мени инсонга айлантирди" деган, ўз қасамёдларига қўшиб айтадиган сўзлари билан ҳам, қадимги Хитойнинг "Ота-онанг сенга осмон ва ер кабидирлар, лекин сенинг устозинг ва хожанг Қуёш ва Ой кабидирлар" деган ҳикматлари билан ҳам уйғундир.

 Шундай қилиб, ўқитувчи бўлишни орзу қилмаслик ўз олдида турган асосий масаланинг моҳиятини билмаслик ва нодонликдандир. Қолаверса, ўзи ўрганган илм соҳсини - фалсафани билмаслигидандир. Айни пайтда хатто фалсафани қониқарли билган ҳар қандай инсон чин маънодаги фалсафа мураббийи олий унвонга сазовор бўла олмаслиги ҳам мумкин. Зеро, чин маънодаги фалсафа муаллими билимдан ташқари муайян ўзига хос бошқа сифатга ҳам эга бўлиши керак.

Бу сифат қандайлиги Абу Наср Форобий томонидан жуда яхши кўрсатилган : “Ўзидан бошқа кишиларга раҳбарлик қилиш, уларни бахт—саодатга эришув даражасига кўтариш... хар кимнинг қўлидан келадиган иш эмас. Ким бировни бахт—саодатга эриштириш бўйича зарурий ишларга руҳлантириш қобилиятли бўлмаса ва бу ишларни бажара олишга қудратсиз бўлса, бундай одам сира ҳам раҳбар (яъни, мураббий, муаллим, устоз) бўла олмайди".

Юртимизнинг энг теран ҳикматлари фалсафа ўқитувчиси, аввало, комил инсон бўлиши кераклигини кўрсатади. Зеро ўзи комил бўлмаган инсон ўзгаларга ҳам комиллик йўлини кўрсата олмайди. Ваҳоланки, 2010 йилни “Бакамол авлод йили” деб номланиши ушбу масаланинг нақадар долзарб сиёсий ўринга чиққанини кўрсатиб турипти.

 Демак, биз биринчи ўринда “Қандай одамни комил дейиш мумкин?” деган саволга теран фалсафий жавобни ҳамиша ўз хотирамизда тутишимиз керак. Бундай жавоб бизнинг энг қадимий маданиятимизда, хусусан, "Авесто"даёқ мавжуддир. Бу ундаги “Эзгу фикр, эзгу калом (сўз) ва эзгу амал” деган шиорида ўз ёрқин ифодасини топган. Барча фалсафий таълимотларнинг асосий мақсади ҳам ҳамиша шундан иборат бўлган.

Ғарб фалсафасида эса бу ҳикмат бир қадар конкретлаштирилган ва рационаллаштирилган эди.

Буни биз немис файласуфи И. Кантнинг уч машҳур саволидан биламиз. Булар “Мен нимани билишим мумкин?”, “Мен нима қилишим керак?” ва “Мен нимани умид қилишим мумкин?”деган саволлар эди. Биринчи саволга у ўзининг назарий фалсафасида, иккинчи саволига амалий фалсафасида жавоб берган эди. Учинчи савол эса ҳам назарий, ҳам амалий характердаги анча мураккаброқ савол бўлиб, жавобда индивиднинг “умид истиқболи” кўрсатиб берилиши керак бўлган маданият муаммосига бориб тақалган эди. Маданиятнинг энг олий идеали сифатида эса Кант деярли барча буюк Ғарб файласуфлари каби, “Худо – бу муҳаббат” деган инжил сураларини тарғиб этган хринистиан схоластлари каби, шунингдек, тасаввуф таълимоти намояндалари каби ишқни тан олган эди. Яъни ушбу идеалга кўра бутун борлиқ ишқдан бошланади ва яна ўз манбаига, ишққа қайтади. Демак, ҳар қандай индивид учун олий идеал ишқдир. Файласуфнинг асосий вазифаси ҳам индивидга шу йўлни кўрсатишдан иборат.

Маълумки, буюк рус ёзувчиси Л.Толстой ҳам Кантнинг мазкур ғоялари билан яқиндан танишган ва у билан ҳамфикр бўлган эди. Биз бунга Толстойнинг “Уруш ва тинчлик” номли асари бош қаҳрамонларидан бири Андрей Болконскийнинг оғир ярадорлик ҳолатида, ўлим олди талвасасида қалбидан кечган қуйидаги фикрлари билан танишиш орқали ишонч ҳосил қила оламиз. “Ишқ бу ҳаёт демакдир, - дейди Болконский. - Мен ниманики тушунган бўлсам, фақат севганим учунгина тушунганман. Оламдаги барча нарсалар мендаги ишқ туфайли бордир. Ҳамма нарса фақат унга боғлиқдир. Ишқ бу Худо демакдир, ва ўлим – шу ишқнинг кичик бир заррачаси сифатида менинг шу умумий ва абадий манбага қайтмоғимдир”.

Кўриниб турибдики, ушбу фикрлар “Авестода”ги эзгу фикр, эзгу калом, эзгу амал ҳикмати билан ҳам, тасаввуф таълимотининг комилликка эришув, яъни шариат, тариқат, маърифат, ҳақиқат босқичлари орқали “Ан ал-Ҳақликка” эришиш ҳақидаги ғояларда ҳам аллақачон ўз ифодасини топган эди.

Демак, чин мураббийлик, яъни мураббий фикри, сўзи ва иши ҳамиша энг улуғ иш бўлиб келган. Ваҳоланки, ҳар қандай киши, хатто кучли олим ҳам чин мураббий бўла олмайди , албатта, балки ҳам ахлоқий, ҳам илмий билимлар эгаси бўлган ва бу сифатларни бошқаларга ҳам юқтира оладиган инсонгина чин фалсафа муаллими бўла олади. Агар шу сифатлар ўқитувчида бўлмаса, у фалсафадан дарс бера олмайди. Ҳиндларнинг "Бхагават Гита" муқаддас китобида бу ҳақида оддийгина қилиб шундай дейилган: "Одатда одамларга раҳбар керак бўлади, раҳбар эса ўз мисолида бошқаларга намуна бўладиган одамдир. Агар раҳбарнинг ўзи нотўғри ишлар қилса, у бошқалардан тўғри бўлишни қандай талаб қила олади?".

Шундай қилиб, файласуфда теран билимларни эгаллаш ва мураббий бўлиш иқтидори бир медалнинг икки томони каби ажралмас бирликни ташкил этиши керак. Зеро, файласуф аслида кишиларни комилликка бошламоқ учун дунёга келади. Буни фалсафанинг “Донишмандлик ва муҳаббат" деган номи ҳам ҳамиша кўрсатиб туради. Қадимги юнон файласуфи Гекраклит яхши тушунтирганидай, "Кўп нарсани билиш ҳали донишман бўлиш эмас". Зеро, донишмандлик (софия) билимнинг ўзидангина иборат эмас ва барча билимларнинг жами ҳам эмас. Донишмандлик тушунчасининг мазмунига кўп билим эгаси бўлиш билан бирга бу билимларни қўлланишнинг ахлоқий мезонларини ҳам билиш ва, энг муҳими, бошқа одамларга ва атроф табиатга, бутун борлиққа меҳру шафқатли бўлишни ҳам киради.

Лекин кейинги даврларда инсониятнинг бутун диққати асосан фақат билимли бўлишга қаратилди, маданиятнинг бошқа энг муҳим жихатлари эса эътибордан четда қолиб кетди. Бу ҳол Конфуций давридаёқ бошланган эди ва у ҳозирга қадар давом этиб, ўз максимал даражасига етди. Бу ҳолнинг бошланганини эса Конфуцийнинг ўз вақтида афсус билан айтган “Қадимги одамлар ўзлари учун билим олар эдилар. Ҳозиргилар эса бошқаларни эзиш учун билим эгалламоқдалар" сўзлари ҳам кўрсатган эди.

Эндиликда мустақил жамиятимиз маънавиятини қайта қурар эканмиз биз бундай иллатдан озод бўлишимиз, яъни ўз билимимизни бошқаларни эзиш учун эмас, аксинча, бошқаларга ёрдам бериш учун, уларга бахтли бўлиш йўлини кўрсатиш учун қўллашимиз керак. Шундагина файласуф эзгу фикр, эзгу калом ва эзгу амал эгаси бўла олади, ўзининг чин вазифасини бажара олади.

Лекин, бугунги кунда, бизнингча, бу ҳам етарли эмас. Зеро бугунги кунда ҳар қанча эзгу фикр эгаси бўлманг ва эзгу калом айтманг ҳамда эзгу амаллар билан шахсий намуна кўрсатманг, одамларни ўзингизга жалб этувчи жиҳатингиз ҳам бўлмаса, иш юришмайди. Зеро телевидение, кино, театр, радио каби оммавий ахборот воситалари бир — бири билан мусобақалашиб, информация узатишнинг энг қизиқ усулларини қўллаб турган, “оммавий маданият” ҳам бу мусобақада улардан қолишмай турган бугунги кунда ўқитувчидан бу рақобатда қатнашмоқ учун жуда катта санъат эгаси бўлиш ҳам тақозо этилмоқда. Яъни бугун у яхши сўзни оддий айтиш билан чеклана олмайди, балки уни жуда чиройли, ифодали таъсирчан нутқ билан, яъни артистлик маҳорати билан ҳам артистлардан устун бўлиши керак. Бунинг учун киши ўзини зўрлаши ҳам керак эмас, балки ўз касбини чин қалбдан севиши керак. Шундагина булар ҳаммаси табиий равишда вужудга келади.

Ушбу саволни ёритишдан асосий мақсад ўқув жараёнида лекторнинг ўрнини ҳеч нима боса олмаслигини кўрсатиб беришдан ҳам иборат эди. Ваҳоланки, чет элларда мактаб, колледж ва бошқа ўқув даргохларида маърузачининг жонли нутқини тинглаш ўрнига юксак техникалашган ахборот тизимларидан (компютер, мағнитофон, интернет ва ш.к.) кенг фойдаланиш амалиёти кузатилмоқда. Биз бу ерда ўзимизнинг хос нуқтаи назаримизни билдирмоқчимиз. Бунинг учун яна бир карра ва конкретроқ равишда чин устоз темирдан ёки бошқа жонсиз нарсаларда ясалган робот эмас, балки ниҳоятда ноёб зот эканини эслаб олишимиз зарур.

Устоз (ўқитувчи, педагог) ушбу сўзнинг энг олий маъносида олиб қаралса бу " донишмандлик фидоийсидир", ҳақнинг ҳизматчиси бўлган инсондир, У жаҳолат зулматида йўл топа олмай турганларга йўлни ёритувчи зиёдир. Унинг зиёси талабанинг қоронғулик чулғаб олган қобилиятлари ва имкониятларининг намоён бўлиши, рўёбга чиқишига ёрдам берадиган кучли руҳий мададдир.

Ана шу олий маънодаги устоз ўзи гений бўлмагани ҳолда (унинг гениаллиги ҳам аслида шунда бўлса керак) генийларни тарбиялаб етиштириш қобилиятига эга бўлган зотдир. Лекин бу қобилият кўпинча ҳалкнинг назарига даҳоларга тушунганичалик тушмайди. Шунга қарамасдан устоз ўз ишини камтарлик билан давом эттираверади. Чунки унинг асл мақсади шон —шуҳрат эмас, балки баркамол инсонларни тарбиялашдир.

"Ўзиданда юксакроқ шогирдни тарбиялай олмайдиган устоз чин усгоз эмас"деган Баҳовиддин Нақшбанд ғоясининг моҳияти ҳам айни шунда эди.

Ўзиданда юксакроқ шогирдларни етиштирмоқ учун эса ўқитувчи қуйидаги сифатни ўзида жо этишга тинимсиз ҳаракат қилиши керак:

1. Ўқитувчининг ўзи баркомиликка тинимсиз интилган чоғдагина чин устоз бўла олади, бу интилишдан тўхтагани замони у бу номга муносиблигини йўқотади. Фалсафий материални баён этишнинг бошқа шаклларида (газета, илмий адабиётлар, радио, телевидение ва ҳ.к. даги чиқишларида) бундай узлуксизлик талаб этилмайди. Зеро, ўқитувчи бир ой, бир йилда бир марта эмас, балки ҳар куни кечагидан комилроқ бўлиши керак. Чунки у ҳар куни, ҳар соат, ҳар дақиқа ўз шогирдлари учун намунадир.

2.Ўзининг ҳар битта шогирдида яхши ва ёмон томонларни, ютуқ ва камчиликларни кўра оладиган, уларга ишона оладиган, улар даврасига кўтаринки руҳ кирита оладиган, ўз ўқувчилари қалбини ром эта оладиган бўлиши зарур. Фалсафий материални баён этишнинг бошқа шаклларида эса муаллиф ўз мухлислари билан бундай бевосита алоқадорлик, шогирд қалбига тўғридан тўғри кириш имкониятига эга эмас.

3.Ўқитувчининг вазифаси ўз ўқувчиларига билим беришдангина иборат эмас, балки ва, асосан, уларнинг эндигина шаклланаётган онгини энг олий руҳий қадриятларга — Муҳаббат, Адолат, Ҳақ (Ҳақиқат), Гўзаллик кабиларга йўналтиришдан иборатдир. Унинг ана шу жиҳати бугунги кунда айниқса долзарб. Зеро, фалсафани фақат фан деб қараб келинган вақтларда устознинг вазифаси фақат билим бериш билан чекланиб қолгани туфайли бир қатор ёш авлод теран руҳий қадриятлардан баҳра олиш имкониятидан узоқ вақтлар маҳрум бўлиб келган эди. Киши онгини энг олий рухий қадриятларга йўналтириш эса ўқитувчи билан шогирд орасида иккиёқлама жонли мулоқот бор бўлган чоғдагина мумкин бўлади. Радиода, телевидение экранларида ва ҳ.к. бундай бевоситалик йўқ, яъни "қалб қалбдан бевосита сув ичиш" имконига эга эмас.

4. Талабаларни тарбиялаётган устоз аввало ўз шахсий менини ҳудбинликдан ажратиб олмоғи, ўзининг ҳар бир ҳатти-харакатини бошқара оладиган бўлиши керак. Шунингдек, унда асосий ҳаётий масалаларга нисбатан очиқ-ойдин, аниқ қарашлар шаклланган бўлиши, бошқаларни тушуниш истаги ва қобилияти ривожланиши ва бу йўлда катта сабру тоқат ҳислатларини касб этиши ҳам керак.

Фалсафий материални бошқа ерларда баён этишнинг ҳеч қайси шаклида лектордан бундай сифатлари қатьий, изчил, узлуксиз ва давомли бўлиши талаб этилмайди.

Шундай қилиб, ўқув жараёнида малакали, ўз ишини яхши биладиган ва яхши кўрадиган, билимли ва аҳлоқли, одил ва инсонпарвар, ширинсўз ва моҳир нотиқ (оратор) сифатига эга бўлган фалсафа ўқитувчисининг ўрнини ҳеч бир янги технология билан алмаштириб бўлмайди. Телевидение кўрсатувлари, матбуот саҳифаларида чиққан ахборотлар ҳам талабанинг педагог лектор билан жонли мулоқоти ўрнини асло боса олмайди.

Чунки, талаба маърузачининг на радиодаги, на телевидениядаги чиқишларида ва на матбуотда чоп этилган мақолаларида муаллиф фикрининг ўзини қизиқтириб қолган жойларига жалб қилиш, савол бериб, ўз саволларига шу зумда, бевосита жавоб олиш, у билан бевосита боғланиш, дарс мазмунида фаол иштирок этиш имкониятига эга бўла олмайди. Иккинчи томондан, нотиқ(лектор) ҳам ўз лекциясини қандай қабул қилаётганидан, тингловчига қандай таъсир кўрсатаётганидан, унда қандай саволлар туғилаётганидан ёки уни умуман бефарқ қолдираёттанидан ва бошқа ҳолатларидан бевосита ва тез хабардор бўла олмайди. Шунинг учун умуман ўқитишда, айниқса фалсафани ўқитишда ахборот узатишнинг бошқа воситаларидан фойдаланиш мумкин ва керак бўлган ҳолларда ҳам меъёрни эсдан чиқармаслик ва асосий эътиборни жонли мулоқатга қаратиш зарурлигини эсдан чиқармаслик керак. Албатта, таълимнинг маъруза—мулоқотдан бошқа ҳилларининг хам катта аҳамияти бор. Лекин, буларнинг ҳеч бири жонли мулоқотнинг ўрнини асло боса олмаслигини алохида таъкидлаш жоиз.

### ПЕДАГОГИК МУЛОҚОТ МАДАНИЯТИ ВА УСЛУБИ

*Мулоқот маданияти –* иш жараёнида одамларнинг ўзаро муносабатларини ташкил этиш соҳасидаги ҳамкорлар билан алоқа ўрнатиш, улар билан тил топиш имкониятини берувчи билимлар ва кўникмалар.

Мулоқот маданияти замирида хушмуомалалик, сиполик, одоблилик, камтарлик, бир сўзлилик, илтифотлилик каби мулоқотга қўйиладиган умумий ахлоқий талаблар ётади. *Хушмуомалалик –* бошқа одамларга нисбатан ҳурмат ифодаси. Муомалада, сўзларда, овоз оҳангида, имо-ишораларда акс этади. Қўполлик маданиятсизлик кўрсаткичигина эмас, балки иқтисодий категория ҳамдир. Қўпол муомала натижасида ходимлар меҳнат унумдорлигида ўрта ҳисобда 17% ни йўқотишлари аниқланган. *Сиполик –* ҳар қандай, энг аввало – конфликтли вазиятларда ўзини қўлга ола билиш. *Одоблилик* ҳам мулоқот маданиятининг муҳим унсурларидан бири ҳисобланади. У энг аввало мулоқотда меъёрни билишни назарда тутади. *Камтарлик* ўзгаларга баҳо беришда сиполикни, уларнинг дидини ҳурмат қилишни англатади. Ишга доир муносабатларда муваффақиятга эришишда *бир сўзлилик* ҳам улкан аҳамият касб этади. Фаолиятнинг исталган соҳасида берилган ваъдалар ва олинган мажбуриятларни аниқ бажармасдан иш олиб бориш қийин. *Илтифотлилик* – биринчи бўлиб илтифот кўрсатишга, бошқа одамни ўнғайсизлик ва кўнгилсизликлардан халос этишга ҳаракат қилиш. Мулоқот маданиятининг юксак даражаси мулоқот жараёнида инсонда қуйидаги шахсий фазилатлар мавжудлиги билан белгиланади:

эмпатия – дунёни бошқалар кўзи билан кўриш, уни шу одамлар каби тушуниш кўникмаси;

хайрихоҳлик – ҳурмат, симпатия, одамларни тушуниш, бошқаларни қўллаб-қувватлашга тайёрлик;

ташаббускорлик – одамлар билан тил топа билиш, муайян шароитда жавобгарликни ўз зиммасига олишга тайёрлик;

очиқлик – очиқ-ойдин гапириш ва иш кўра олиш, бошқаларга ўз ички дунёсини очишга тайёрлик;

ўз-ўзини билиш – одамлардан ўзи ҳақида ҳар қандай ахборотни олишга тайёрлик, лекин ўзгалар фикрига қарам бўлмаслик.

Мулоқот маданиятининг муҳим таркибий қисми нутқ маданиятидир. Ишга доир муносабатларда нутқ маданиятнинг асосий кўрсаткичлари қаторига қуйидагиларни киритиш мумкин: *сўз бойлиги* (уят, жаргон сўзлар, диалектизмлар истисно этилади), *луғат бойлиги* (у қанча бой бўлса, суҳбатдошга таъсир шунча кучли бўлади), *талаффуз, грамматика* (ишга доир нутқ грамматиканинг умумий қоидаларига риоя этишни талаб қилади), *стилистика* (ортиқча сўзларга йўл қўйилмаслиги, сўзларнинг тўғри тартиби, баландпарвоз иборалар йўқлиги).

Ҳар бир шахснинг ривожланиш хусусиятлари индивидуал мулоқот маданиятининг бетакрорлиги ҳақида сўз юритиш имкониятини беради. Мулоқот маданияти таълим жараёнида ривожланиши мумкинлиги ёдда тутиш муҳимдир.

### МАЪРУЗА ЎҚИШ МЕТОДИКАСИ ВА НУТҚ МАДАНИЯТИ

Юқорида айтиб ўтганимиздай, маърузанинг жонли мулоқот сифатидаги афзал томони шундан иборатки, лектор тингловчи диққатини доим назорат қилиб туриш имконига эга. Тингловчининг диққати эса лекторнинг нутқига, нутқнинг равонлиги, бойлиги, стилистик ва бошқа жиҳатлардан туғрилиги, қизиқарлилиги, интонация, овоз тарзи ва ҳоказоларга боғлиқ.

Нутқни бой, равон, тўғри, қизиқарли қилишга илмий ва бадиий китобларни кўп ўқиш ва ўқиганларни оғзаки гапириб, машқ қилиб юриш ёрдам беради. Нутқ қизиқарли бўлиши учун яна ҳар хил қизиқарли мақоллар, ҳикматлар, ривоятлардан мисол тариқасида меъёрида фойдаланиш мумкин.

Маьруза ўқилганда лекторнинг овози жуда паст ё жуда баланд бўлиши мақсадга мувофиқ эмас. Овоз эшитилиш даражасида бўлиши етарли. Талабаларнинг диққати чалғиб, ўзаро гапга тушиб қолишса ҳамки, овозни баланд кўтариш жоиз эмас. Бу методик маданиятга зид келишидан ташқари кутилган натижани бермаслиги ҳам мумкин. Зеро, талаба кўпинча бунга аксинча хатти—ҳаракат билан, яъни ўқитувчидан ҳам баландроқ овозда гаплашиш билан "жавоб" қилишга шошилади. Талабалар дарсда гаплаша бошлаган ҳолларда лектор тўхтаб, пауза қилгани маъқул. Шунда диққати чалғиган талаба беихтиёр паузанинг сабабини белгиси келиб, ўқитувчига қарайди ва натижада унинг диққати тикланади. Агар ўқитувчи овозини баланд қилса ёки маърузани тўхтатиб, гаплашиб ўтирганларга танбеҳ берса унда энди икки талабанинг эмас, бутун курснинг диққатини йўқотиб қўяди.

Маъруза ўқилганда талаба биринчи марта эшитаётган нотаниш сўзларни доскага ёзиб берган маъқул. Доскага цифралар, йиллар, осон схемалар, мисолларни ҳам ёзиб бориш керак.

Дарс вақтида афоризмлар, ҳикматли гаплар, айниқса ҳадислардаи фойдаланиш катта аҳамиятга эга. Зеро ҳадислар тарбиянинг энг яхши воситаларидир. Лекин улардан фойдаланилганда уларнинг мавзу билан, мавзунинг тегишли ери билан боғлиқ бўлган ҳолдагина киритиш кераклиги эсда туриши керак. Акс ҳолда мавзудан четга чиқиб кетилади. Бу эса методик камчиликдир. Масалан, илмнинг фойдаси ("Илмий билиш мавзуси" хусусида маъруза ўқилаётган бўлса) ҳақида гап кетганда қуйидаги ҳадислардан фойдаланиш яхши натижа беради;

"Бир соат илм ўрганиш, бир тун уйғониб, ибодат қилмоқдан хайрлироқдир” ёки "Худонинг наздида бир ориф (яъни илм эгаси, сўфий) минг обиддан (яъни мусулмончилик қоидаларини биладиган ва уларга амал қиладиган кишилардан) ортиқроқдир”. Агар талаба маърузанинг муҳим жойларини ёзиб олишга эринаётган бўлса "Илмни ёзиш билан мустаҳкамлаш керак" деган ҳадисни ҳам келтириш мумкин.

Мақол, маталлардан фойдаланганда уларнинг савиясига эътибор бериш керак.Зеро ниҳоятда саёз, эскирган матал ва мақоллар ҳам учраб туради.

Ҳикматли фикрлар келтирмоқчи бўлсангиз, улар орасида тингловчи учун энг таъсирчанларини танлаб олишга интилиш керак. Масалан, илмий тафаккурни улуғламоқчи бўлганда бугунги кун талабасига "Илм ҳеч йўқолмайдиган буюк хазина, ақл эса ҳеч эскирмайдиган янги либос" деган ҳикматни айтса ҳам бўлади. Лекин агар у иқтисодий жиҳатдан қийналиб юрган бўлса ва илмга ҳали меҳри яхши уйғонмаган бўлса, бу мақолни эшитиб, энсаси қотиб, бепарво бўлиши тайин. Бунинг ўрнига буюк А.Навоийнинг қуйидаги мисраларини ўқиш қизиқарлироқ чиқиши мумкин.

 Деди, ҳар ишки, қилмиш одамизод,

Тафаккур бирла билмиш одамизод.

Ўлум ичра менга гар бўлса маҳдал,

Топилмас мушкули мен қилмаган ҳал.

 Фалсафий маърузалар ўқилганида аудоторияни яхши билиш, уни назорат қилиб бориш зарур. Зеро, фалсафанинг тарбиявий функцияси бошқа ҳар қандай соҳаникидан ортиқдир. Бу тасаввуф фалсафасининг "аввал шариат, кейин тариқат" деган қоидасига мосдир. Бу фикр " Илмни ноаҳил, ахлоқсиз кишиларга гапириш, уни зое кетказишдир" деган ҳадисга ҳам мосдир.

Дарс яхши, қизиқарли чиқиши учун яна талабанинг касбига оид мисоллардан кўпроқ фойдаланиш маъқул. Масалан, агар ҳуқуқшунослик олийгоҳи ёки факультетида маъруза ўқилаётганда " ҳақиқат" ҳақида гап кетаётган бўлса қуйидаги ҳадисни келтириш мумкин: " Икки хил қозилар борки, бир хили жаннатийдир, иккинчиси дўзахга маҳкумдир. Ҳақни билиб, ҳаққоний ҳукм чиқарадигани жаннатийдир, ҳақни билса-да ноҳақ ҳукм чиқарадигани дўзахийдирлар" деган ҳадисни келтириш катга тарбиявий аҳамият касб этиши мумкин.

Лекторнинг нутқ тезлиги ҳам меъёрида бўлиши, жуда тез ҳам, жуда суст ҳам бўлмаслиги керак. Биринчи ҳолда ҳамма талаба ўқитувчини тинглашга улгурмайди, иккинчи ҳолда кўпчилик зерикиб кетади. Умуман лектор ўз сўзларини юракдан айтишга интилгани мақсадга мувофиқ. Юракдан чиққан сўзлар кишига фавқулодда таъсир этади.

Лекторнинг нутқи хар хил ғализликлардан холи бўлса маъруза яхши чиқади. Бу ғализликлар қуйидагилардан иборат: 1) Нутқ маданиятига (грамматикага) риоя этмаслик. 2) Шева ишлатиш. 3) "Ўша", "бояги", "масалан", "айтайлик" каби "ёпишқоқ" сўзларни кўп ишлатиш яхши мазмундаги маърузанинг ҳам қимматини йўқотишга қодир.

**Ўзини-ўзи назорат қилиш учун саволлар:**

1. Фалсафа ўқитувчиси бугунги кунда қандай сифатларга эга бўлиши керак?
2. Чин устоз қандай бўлмоғи лозим?
3. Мулоқот маданияти нима?
4. Нутқ маданияти деганда нимани тушунасиз?
5. Маъруза ўқиш методикасида нималарга эътибор қаратиш лозим?

**Фойдаланилган адабиётлар рўйхати:**

1. И.А.Каримов. Юксак маънавият – енгилмас куч. Т.: “Маънавият”. –Т.: 2008.-176 б.

2. И.А.Каримов. Ўзбекистон мустақилликка эришиш остонасида. Т.: “Ўзбекистон”. –Т.: 2011.-440 б.

3. Абдулла Шер. Ахлоқшунослик / Дарслик.Тошкент: Ўзбекистон файласуфлари миллий жамияти, 2010.

4. Абдулла Шер. Эстетика / Дарслик. Тошкент: Шарқ, 2014.

5. Абдулла Шер, Баҳодир Ҳусанов. Эстетика /Услубий қўлланма.Тошкент: Ўзбекистон файласуфлари миллий жамияти, 2010.

6. Муҳаммаджонова Л. Давлат хизматчиси этикаси ва имиджи / Ўқув қўлланма. Тошкент: Университет, 2014.

7. Нурматова М., Муҳаммаджонова Л. Маънавиятнинг ахлоқий асослари /Ўқув қўлланма. Тошкент: Унверситет, 2013.

8. Пулатова Д.А., Жалолова Ў.К., Рўзматова Г.М. Ахлоқшунослик /Ўқув

қўлланма. Тошкент: Premier print, 2011.

9. www.Ziyonet.uz

10. www.edu.uz

11. www.bimm.uz

# ГЛОССАРИЙ

*Билиш қобилияти* - фаннинг тегишли соҳаларига оид (математика, она-тили, кимё ва ҳоказо) қобилият. Бундай қобилиятга эга ўқитувчи фанни ҳажмда эмас, балки анча кенг ва чуқур, мукаммал билади, унга бу фан қизиқ, у илмий тадқиқот ишларини ҳам билади.

*Тушунтира олиш қобилияти*-ўқитувчининг энг муҳим қобилиятидир. У ўқувчиларга тушунарли қилиб баён эта олиш, умуман таъсир кўрсата олишдир. Унда ўқувчилар руҳиятини, қизиқишини, ҳаракатини, кечинмаларини, ҳолатини, нима билишини ёки билмаслигини, уни юзага келтирувчи сабабларини, уни бартараф этиш йўлларини, чарчаганини, дам олишга имкон яратишни ва билишга даъват этиши шошмаслиги каби кўникмаларни вақтида, жойида хатосиз бажара олиши назарда тутилади.

*Кузатувчанлик қобилияти*-ўқувчининг ички дунёсига кира олиш қобилиятидир. Бундай ўқитувчи ўқувчининг психологиясидаги кўз илғамас ўзгаришларни ҳам тез пайқай олади. Бу ҳақда В.А. Сухомлинский “ҳар бир бола-нодир бир дунёдир”, - деганда ҳақ эди.

*Нутқ қобилияти* - нутқ ёрдамида ўзининг таълим-тарбияси мақсадини талабаларга англатишда ўз фикр ва туйғуларини аниқ, равшан, содда адабий тилда (соф) ифодали олиши тушинилади. Ўқитувчи ўргатаётган материални ўзлаштиришда асосан қайси ибораларга, ғояларга, энг муҳим қоида ва йўналишларга ўқувчилар эътиборини ўз сўзлари билан ром эта олиш ниҳоятда муҳим. Ўқитувчининг нутқи аниқ, жонли образли, таъсирчан, талаффузи ёрқин, ифодали, ҳис-ҳаёжонли, унда стилистик ва фонетик нуқсонлар бўлмаслиги шарт.

*Ташкилотчилик қобилияти*-биринчидан, ўқувчилар жамоасини уюштира олиш, жипслаштириш, муҳим вазифаларини бажаришга руҳлантириш, йўл-йўриқ кўрсата олиш, иккинчидан ўз ишини (дарсини, тарбиявий ишини) мақсадга мувофиқ ташкил этишни назарда тутиш. Энг муҳим вақтдан унумли фойдалана олиши жуда муҳим.

*Обрў орттира олиш қобилияти* - ўқувчиларга бевосита эмоционал - иродавий таъсир кўрсатишдир. Обрў унинг фанни яхши билиши, тушунтира олиши, рағбатлантира олиши, жазолай олиши(одил), меҳрибонлиги, талабани тушуниши, муомаласи ва меҳнати билан шаклланади. Унинг қалби самимий, пок, ҳалол бўлмоғи шарт.

*Тўғри муомала қила олиш қобилияти* - ўқувчилар қалбига тўғри йўл топа олишини белгиловчи муомала, муносабатлар йиғиндиси дейиш мумкин. Ундан ўқитувчининг муомаласи самарасини ўқувчи шахсига ҳурмати белгилайди десак тўғри бўлади.

*Олдиндан кўра билиш қобилияти* - ўзи ва талабалар ҳаракатининг, фаолиятининг оқибатини кўра билишни, олдиндан илғай олиши, билиши, яъни педагогик кўра билиши назарда тутилади. Масалан, икки талаба жанжаллашган пайтда қайси бирининг айбдорлигини аниқлаш ва ҳоказо.

*Диққатни тақсимлай олиш қобилияти*-ўқитувчи учун диққатнинг барча хусусиятлари - ҳажми, кучи, сафарбарлиги, тезлиги кабиларнинг тараққий этиши билан изоҳланади. Энг муҳими ўқитувчи доимо педагогик фаолиятида ўзи бажараётган (баён қилаётган фикр, сўз, ғоя) ишига ва уни тинглаётган талабаларнинг бутун ҳатти-ҳаракатлари, ҳолатларига ўз диққатини тақсимлай олишга эътиборини қаратмоғи шарт. Бунинг уддасидан чиқа олмаса, ҳақиқий ўқитувчи бўла олмайди. У хоҳлаган вақтда тўхташи ва хоҳлаган вақтда ўз фаолиятини давом этиши шарт.

*Таъсир кўрсата олиши қобилияти*-бу қобилият ўқитувчининг энг асосий қобилиятидир. У таъсир кўрсатиши учун талабасини ва ўша пайтдаги талабанинг ҳолатини, қалбини яхши билмоғи даркор. Ўқитувчи талабага таълимий-тарбиявий таъсир кўрсата олмаса, унинг барча ҳаракатлари зое кетади. Ўқитувчи иложи борича ижобий томондан талабага таъсир кўрсатсин. Ёмон таъсир кўрсатса, албатта уни йўқотишни кейинчалик амалга ошириши керак бўлади.

*Диагностика* (diagnosis – таниб олиш, аниқлаш) фаолияти таълим олувчиларни ўрганиш, уларнинг ривожланиш, тарбия даражасини аниқлаш билан боғлиқ. Ҳар бир таълим олувчининг жисмоний ва руҳий ривожланиш хусусиятларини, унинг ақлий ва ахлоқий даражасини билмасдан таълим-тарбия ишини амалга ошириш мумкин эмас. Бунга эришиш учун педагог кузатувчан бўлиши, ўрганиш ва диагностика методларини билиши лозим.

*Конструктив-лойиҳалаш* фаолияти – тарбия фаолияти йўналишини, унинг ҳар бир босқичдаги аниқ мақсад ва вазифаларини белгилай билиш, унинг натижаларини прогноз қилиш.

*Ташкилотчилик* фаолияти таълим олувчиларни тарбия ишига жалб қилиш ва уларнинг фаоллигини рағбатлантириш билан боғлиқ.

Бунинг учун педагог аниқ вазифаларни белгилаш, таълим олувчилар ташаббусини ривожлантириш, вазифалар ва топшириқларни тақсимлаш, иш жараёнига раҳбарлик қилиш кўникмасига эга бўлиши лозим.

*Таҳлилий-баҳолаш* фаолияти – таълим ва тарбия жараёнини таҳлил қилиш, ижобий томонлар ва камчиликларни аниқлашдан иборат. Бу турдаги фаолият педагогга ишда икки томонлама алоқани қувватлаш, уни такомиллаштириш йўлларини излашга ёрдам беради.

*Тадқиқот-ижодий* фаолият – таълим-тарбия ишининг янги шакллари ва усулларини топиш йўлида изланиш, мавжудларини ижодий ривожлантириш.

*Мулоқот маданияти –* иш жараёнида одамларнинг ўзаро муносабатларини ташкил этиш соҳасидаги ҳамкорлар билан алоқа ўрнатиш, улар билан тил топиш имкониятини берувчи билимлар ва кўникмалар.

*Хушмуомалалик –* бошқа одамларга нисбатан ҳурмат ифодаси. Муомалада, сўзларда, овоз оҳангида, имо-ишораларда акс этади. Қўполлик маданиятсизлик кўрсаткичигина эмас, балки иқтисодий категория ҳамдир.

*Сиполик –* ҳар қандай, энг аввало – конфликтли вазиятларда ўзини қўлга ола билиш.

*Одоблилик* ҳам мулоқот маданиятининг муҳим унсурларидан бири ҳисобланади. У энг аввало мулоқотда меъёрни билишни назарда тутади.

*Камтарлик* ўзгаларга баҳо беришда сиполикни, уларнинг дидини ҳурмат қилишни англатади.

*Илтифотлилик* – биринчи бўлиб илтифот кўрсатишга, бошқа одамни ўнғайсизлик ва кўнгилсизликлардан халос этишга ҳаракат қилиш.